
Predhovor

	Vysokoškolské skriptá Počiatky tlačenej knihy nadväzujú na už vydanú učebnicu Dejiny písma a rukopisnej knihy1. Učebnica mapuje dejiny písma, písacích látok, náčinia a končí obdobím rukopisnej knihy; preto má jej pokračovanie ambíciu priblížiť čitateľom epochu vynálezu a šírenia kníhtlače v Európe. Zameriava sa na predchodcov kníhtlače, objavenie kníhtlače Gutenbergom a podrobne charakterizuje ďalšie vynálezy súvisiace s tlačenou knihou. Osobitne sa venuje aj prvotlačiam na území Slovenska a inkunábulám so vzťahom k nášmu územiu.

	V skriptách nechýba ani pohľad na dizajn inkunábulí a štatistické ukazovatele z rôznych hľadísk. Mojím cieľom bolo taktiež priblížiť najdôležitejšie tlačiarne v Európe v 15. storočí, charakterizovať najžiadanejšie obsahy a spôsoby distribúcie prvotlačí.

	Zmyslom publikovaných skrípt je integrácia najdôležitejších, známych aj menej známych poznatkov k dejinám prvotlačí tak, aby ich čitatelia získali nielen prehľad o filozofii kníhtlače, jej pokračovateľoch a stavbe inkunábulí, ale tiež mohli samých seba ohodnotiť v kontexte získaných vedomostí prostredníctvom úloh, ktoré sú súčasťou každej kapitoly.

	Učebný text je primárne určený študentom predmetu Dejiny knihy a knižníc, ale je využiteľný aj pre študentov a vyučujúcich rôznych iných historických predmetov, ktorých súčasťou sú dejiny knihy.

Úvod

	Trvalo niekoľko storočí, kým vznikla myšlienka vyrábať knihy oveľa rýchlejšie ako len dlhodobým a únavným prepisovaním. Prvými krokmi k tejto myšlienke boli rôzne techniky, ktoré nemôžeme považovať za skutočnú kníhtlač, keďže neumožňovali vyrobiť naraz identické exempláre vo veľkom počte a jednotlivé písmená nimi vyhotovené nebolo možné použiť viacnásobne. Až v 15. storočí dochádza k objaveniu skutočnej kníhtlače, ktorá zaslúžene nesie také prívlastky ako „kultúrna revolúcia“, „technologická revolúcia“, „mediálna revolúcia“, „čierne umenie“ a jej objaviteľ – Johann Gutenberg – je právom označovaný za „muža tisícročia“.

	Odborná literatúra je preto k tomuto objavu viac než štedrá. Okrem nemeckých publikácií a komplexných webových stránok venovaných Gutenbergovi ako nemeckému rodákovi (napr. Gutenberg digital2 alebo Johannes Gutenberg - Erfinder und Medienrevolutionär3) vzniklo množstvo prác k objaveniu kníhtlače a inkunábulistike v rôznych jazykoch. Z nemeckých spomeňme napr. Inkunabelkunde4, Johannes Gutenberg: Persönlichkeit und Leistung5, Johannes Gutenberg: Erfinder des Buchdrucks6, Der Buchdruck in der frühen Neuzeit7 alebo Grundriss der Inkunabelkunde8. Taktiež nemožno vynechať ani autorov ako G. H. Mahncke9 a H. J. Wolf10, ktorí svoju pozornosť venujú ilustrovaným dejinám kníhtlače a jej beletristickému spracovaniu. Logicky menšia pozornosť bola upriamená na vynález kníhtlače v iných krajinách, ale aj zo slovenského prostredia sú známe najmä staršie práce J. Špetku11 a J. Mišianika12, ale tiež štúdie E. Frimmovej13 a I. Kotvana14, z českej oblasti diela P. Kneidla15, F. Horáka16, L. M. Černej17 a iných. V kontexte zmapovania súčasného stavu spracovania tejto témy je relevantné spomenúť aj prácu M. McLuhana18 a takisto voľne prístupné databázy inkunábulí: ISTC19 (Incunabula Short Title Catalogue), INKA20 (Inkunabelkatalog INKA) a GW21 (Gesamtkatalog der Wiegendrucke).

	Skriptá Počiatky tlačenej knihy boli zostavené za účelom poskytnúť základné poznatky k objaveniu kníhtlače, jej predchodcom a k najvýznamnejším kníhtlačiarom inkunábulového obdobia v Európe. Cieľom učebného textu je tiež poukázať na typické dizajnové prvky prvotlačí a ponúknuť úlohy, prostredníctvom ktorých je možné overiť si získané poznatky z uvedenej problematiky.

	Prvá kapitola sa sústredí na predchodcov kníhtlače a podrobne mapuje vynález kníhtlače Gutenbergom v kontexte jej chronologického a technického priebehu, ako aj obsahov, ktoré vyšli z Gutenbergovej kníhtlačiarne.

	Druhá kapitola je zameraná na okolnosti šírenia vynálezu kníhtlače do európskych krajín mimo Nemecka, na najvýznamnejších kníhtlačiarov a ich kníhtlačiarske prvenstvá. Odpovedá na otázky, z akých dôvodov sa kníhtlačiarske remeslo dostalo práve do vybraných krajín.

	Inkunábulám vydaným na Slovensku a majúcim vzťah k slovenskému územiu je venovaná tretia kapitola skrípt. Nasleduje časť, v ktorej sa koncentrujeme na charakteristické znaky prvotlačí a vývoj titulného listu inkunábulí v kontexte základných bibliografických údajov.

	Posledná kapitola prináša poznatky ku knižnému obchodu v inkunábulovom období. Identifikuje rozličné druhy kníhkupcov zabezpečujúcich distribúciu tlačených kníh, spôsoby propagácie a tiež približuje snahy o reguláciu knižného obchodu prostredníctvom privilégií.

	Na konci každej kapitoly sa nachádzajú úlohy, ktoré môžu byť efektívnym nástrojom sebahodnotenia; správne riešenia sa nachádzajú v prílohe skrípt.

	

	1 Objavenie kníhtlače



	
	1.1 Predchodcovia kníhtlače



	Objavu tlačenej knihy a kníhtlače predchádzalo niekoľko grafických techník, ktoré označujeme za tzv. predchodcov kníhtlače:

	
		razidlová (pečiatková) „tlač“,

		drevorezová jednolistová „tlač“ (xylografia),

		bloková tlač,

		šrotová tlač.



	Uvedených predchodcov kníhtlače nepovažujeme za skutočnú kníhtlačiarsku techniku, pretože:

	
		tlač bola realizovaná bez použitia POHYBLIVÝCH písmen (drevorez),

		tlač bola realizovaná síce s použitím pohyblivých písmen (pečiatková a šrotová tlač), ale každé písmeno bolo vytlačené na písaciu látku JEDNOTLIVO a zhora, tzn.  nebolo možné vyhotoviť identické exempláre.



	
	1.1.1 Razidlová (pečiatková) „tlač“



	Razidlová (pečiatková) „tlač“ spočívala v otláčaní tvrdých razidiel do vlhkej hliny a bola využívaná pri nápisoch na hlinené tehly (cca. 2.-3. tisícročie p.n.l.). Objavila sa v sumersko-asýrsko-babylónskej kultúrnej oblasti a na Kréte. Najstaršou pamiatkou vyrytou tvrdými razidlami do hlinenej tehly je Disk z Faistu, objavený na Kréte (1700-1600 p.n.l.). Ide o archeologický nález z mesta Faistos – hlinený disk s priemerom asi 15 cm a hrúbkou 1 cm so špirálovite usporiadanými, opakujúcimi sa obrazcami po oboch stranách. Na disku bolo 241 obrazcov, z ktorých niektoré sa opakovali, takže jedinečných obrazov je 45. Mnohé z nich predstavujú ľahko identifikovateľné predmety dennej potreby, postavy alebo časti tela, zvieratá alebo rastliny. Jednotlivé obrazce vznikli otlačením pečate do vlhkej hliny. Účel, význam a miesto výroby disku však ostávajú predmetom diskusie.

	Existuje viacero prístupov k rozlúšteniu obsahu, ktoré sa koncentrujú na identifikáciu písma, smer a začiatok čítania textu. Prvým prístupom je hypotéza z roku 1988 od českého učiteľa Jiřího Vymetala, ktorý obsah označil ako názvy krétskych lokalít. Druhé rozlúštenie pochádza z roku 2000 od amerického filológa Stevena Rogera Fischera. Jeho hypotéza označuje obsah disku ako posolstvo, ktoré nosil posol po ostrove a predčítaval z neho v dedinách mobilizačnú vyhlášku: „Počúvajte, Kréťania a Gréci. Počúvajte more, počúvajte zem: Helladu čaká bitka… Vyplávajte na more, všetci do jedného!…“22? Ďalšou snahou bol predpoklad Petra Kovářa23 z roku 2010. Ten sa domnieva, že disk obsahoval vyznanie lásky mužovi od ženy, ktorá bola zajatá. Posledný pokus o rozlúštenie disku z roku 201624 hovorí o tom, že obsahoval starokrétske a starogrécke slová popisujúce prírodnú katastrofu, ktorá postihla Krétu v 17. storočí p.n.l.

	[image: Image]

	Obr. 1 Disk z Faistu25

	
	1.1.2 Drevorezová jednolistová „tlač“ (xylografia)



	Predchodcom xylografie bola tlač na látku, z ktorej sa koncom 14. stor. vyvinula doskotlač alebo drevorez. Jednolistové drevorezové tlače vznikali otlačením drevorezových štočkov na papier. Hovoríme im aj xylografy (z gréc. ksylon – drevo). Drevorez sa používal na rýchle a lacné rozmnožovanie náboženských obrázkov, na ktoré boli pridávané mená svätých alebo krátky vysvetľujúci text. Drevorezové obrázky zdobili vtedajšie ľudské obydlia a boli tiež kolorované (išlo o obrázky s biblickou tematikou vyrezané do dreva a otlačené na papier26. Používali sa aj ako hracie karty až do doby, keď boli kartové hry zakázané. Najstaršou pamiatkou je obrázok bruselskej Madony z r. 1418 a sv. Krištofa z r. 1423.

	[image: Image]

	Obr. 2 Bruselská Madona (drevorezová jednolistová tlač)27

	
	1.1.3 Bloková tlač



	Keďže drevorezových obrázkov pribúdalo, boli jednotlivé listy postupne zlepované prázdnou stranou k sebe. Spájaním viacerých drevorezových jednolistov tak vznikali tzv. blokové knihy. Vyrábali sa v Holandsku a Nemecku, inde len výnimočne. Najväčší rozkvet zaznamenali v rokoch 1460-1480. Zachovalo sa ich na celom svete len 33 titulov v 100 exemplároch28. Obsah blokových kníh tvorili väčšinou náboženské texty. Najstaršia bloková kniha je Biblia pauperum (Biblia chudobných) z prvej polovice 15. storočia vydaná v nemeckej, francúzskej a holandskej verzii. Jedna z holandských biblií chudobných z 15. stor. je uchovávaná aj v Čechách – v Univerzitnej knižnici v Brne. Na 40 listoch obsahuje výjavy Starého a Nového zákona s textovými výňatkami v latinčine. Okrem biblie chudobných sa zachovala ako bloková kniha aj školská učebnica latinčiny, tzv. Donatus (podľa jej autora Aelia Donata, 4. stor.). Blokové knihy sa produkovali najmä od 30. rokov 15. storočia a začiatkom 16. storočia.

	Obr. 3 Biblia pauperum29

	
	1.1.4 Šrotová tlač (1450 – 1480)



	Pretože sa drevo rýchlo opotrebovalo, štočky sa začali vyrábať z kovu. Išlo o grafickú techniku tlače z výšky, pri ktorej sa do povrchu kovovej dosky vrážali kovové ihly a rôzne razidlá. Kovorez sa používal najmä v rokoch 1450-1480 v Porýní a v rokoch 1500-1520 v Holandsku a Francúzsku, ale po roku 1520 celkom mizne a prestáva sa používať, zatiaľ čo drevorez je základnou a hlavnou knižnou ilustračnou technikou, ktorá sa udržala až 300 rokov (15.-18. storočie). Od 17. storočia drevorez vytláča v náročnejších dielach medirytina (rytiny do medi).

	Obr. 4 Šrotová tlač (Sv. Katarína)30

	
	1.2 Vynález kníhtlače



	Za vynálezcu skutočnej kníhtlače považujeme Johanna Gutenberga z Mohuče. Pre Gutenberga boli inšpiráciou nápisy vyrazené kovovými razidlami na knižných väzbách - najstarší takýto nápis sa zachoval z rokov 1436 a 1442 v Norimbergu na väzbách kníh31 tamojších dominikánov.

	Gutenbergov život je pomerne neznámy, najmä jeho biografické údaje, hoci existuje záznam o jeho úmrtí - „Anno Domini 1468 uf Sankt-Blasius-Tag starb der ehrsam Meister Henne Gensfleisch, dem Gott gnade“ (= 3. 2. 1468). Vieme o ňom, že ako 30-ročný odišiel do Štrasburgu, kde sa vyučil  za zlatníka, naučil spracovávať drahé kovy a gravírovať zrkadlá, čo bol predpoklad pre získanie zručnosti na odlievanie písmen. Tu začal experimentovať s kníhtlačou, na čo vynakladal nemalé peniaze; nechal si od iného zlatníka vyrezať písmená a od stolára postaviť tlačiareň. Gutenberg svoj vynález spočiatku tajil z obavy pred inkvizíciou, obával sa totiž udania zo strany profesionálnych pisárov, ktorí sa mohli obávať konkurencie. Na svoje tlače sa preto nepodpisoval a dôkazy o jeho činnosti a tlačiarenskom umení máme len zo zachovaných súdnych spisov.

	
	1.2.1 Chronologicko-topografický priebeh kníhtlače



	Gutenberg vynašiel kníhtlač v Štrasburgu v roku 1438, čo dokumentuje archívny záznam z roku 143932, podľa ktorého mal už v tomto roku hotový kníhtlačiarsky lis a písmená. Ďalšie roky venoval testovaniu tlačiarne a keďže v roku 1542 už nemal na ďalšiu prípravu lisu peniaze, zobral si úver – kredit od bratranca a 1550 guldenov (zlatých) na 6% úrok od Johanna Fusta33, s ktorým sa dohodol na spoločnom diele – 42 riadkovej Biblii. Po ďalšom testovaní sa Gutenberg v roku 144834 sa vrátil do Mohuče. Prvá tlač, ktorú tu vytlačil, ešte nebola biblia, ale tzv. Sibyllenbuch (Sibylina kniha / Posledný súd) v rokoch 1452 – 53. Kniha proroctiev obsahovala báseň o súdnom dni a bola vytlačená v nemčine gotickým písmom v kvartovom formáte. Zachoval sa z nej iba fragment a hoci na ňom nie je zmienka o Gutenbergovi, rozborom písma sa podarilo zistiť, že bola vytlačená jeho písmom.

	Obr. 5 Sibyllenbuch (Gutenberg: Mohuč, 1452-53)35

	
	1.2.2 Technický priebeh kníhtlače



	Základný princíp Gutenbergovho objavu pozostáva z 3 aspektov:

	
		rozdelenie textu do 26 písmen abecedy,

		rozvoj odlievacích techník,

		použitie vretenového lisu – otlačenie zafarbeného zrkadla sadzby na navlhčený papier (na rozdiel od pečiatkovej tlače, kde sa razidlá otláčali na suchý papier)36.



	Filozofia kníhtlače:

	
		písmená sú pohyblivé,

		je možné ich ľubovoľne skladať,

		je možné ich nanovo použiť,

		je možné naraz vytvoriť viac identických exemplárov.



	Proces kníhtlače

	
		Na oceľovú tyč bol vygravírovaný zrkadlový obraz → patrica (–)
[image: Image]



	
		Písmeno bolo kladivom vyrazené do ocele → matrica (+)
[image: Image]

		Do matrice sa vliala odlievacia hmota a vznikla olovená litera, na ktorej bolo vyvýšené zrkadlové písmeno (–). Matrica sa mohla použiť viacnásobne a tak mohlo vzniknúť takmer neobmedzené množstvo litier (zrkadlových písmen).

		Na pohyblivej platni bol z litier zostavený text
[image: A picture containing text, book

		Text bol regulovaný do zarovnanej podoby pomocou medzier

		Text na platni bol nafarbený
[image: Image]

		Navlhčený papier bol priložený na text a pripevnený. Nakoniec bol papier na text pritlačený tlačiarenským (vretenovým) lisom. 37



	Materiál, z ktorého boli litery odlievané (tzv. literina) sa skladal zo zliatiny olova (55%), cínu (15%), antimónu (30%) a malého množstva bizmutu. Ďalšou Gutenbergovou úlohou bola konštrukcia tlačiarenského lisu, ktorý by vyvinul dostatočný tlak a mohli sa tlačiť naraz buď dve fóliové strany (A2), alebo 4 kvartové (A4). Tlačiarenský lis bol vyvinutý pravdepodobne z upraveného vinárskeho, či papierenského lisu. Ďalej bolo nutné vyvinúť tlačiarenskú farbu vhodnej kvality (jej základnou zložkou boli sadze a fermež). Technické vybavenie tlačiarenskej dielne doplňovali pomôcky na sádzanie písmen, na držanie rukopisu, ktorý sa mal vysádzať a vytlačiť, na usporiadanie litier do riadkov, tampóny na nanášanie farby a množstvo ďalších drobností. Najťažšou úlohou bolo vytvorenie matríc písma, k čomu Gutenbergovi poslúžili jeho zlatnícke skúsenosti.

	
	1.2.3 Čo vytlačil Gutenberg?



	Podľa databázy Gesamtkatalog der Wiegendrucke38 sa dnes Gutenbergovi pripisuje 11 tlačí. Ide hlavne o latinské a menej nemecké tlače – odpustky (pre mužov a ženy), almanach, bibliu, žaltár, Sibylline proroctvá, latinský slovník a diela Tomáša Akvinského. Keďže sa z obavy pred  pisármi a inkvizície na svoje tlače Gutenberg nepodpisoval, ich počet nemusí byť úplne presný. Najvýznamnejším dielom je bezpochyby latinská 42-riadková Biblia, ktorú Gutenberg vytlačil spolu s Johannom Fustom, svojím finančným mecenášom. Po prvej tlači, Sibylinej knihe (1452-53), Gutenberg vydal 31-riadkové odpustkové listy, na ktorých je k dispozícii presný záznam o ukončení tlače 22. október 1454 – ide o najskorší dokázateľne uvedený dátum vynálezu kníhtlače. Vzhľadom na uprednostnenie odpustkov pred bibliou bol Gutenberg Fustom 6. 11. 1455 zažalovaný a tento spor skončil pre Gutenberga nepriaznivo – časť jeho tlačiarne mu bola odobratá spolu s polovicou hotových exemplárov biblie. V roku 1455 mal Gutenberg bibliu už vytlačenú, ako o tom svedčí aj vyjadrenie pápeža Pia II., ktorý uviedol, že v októbri 1454 videl niekoľko hárkov vytlačenej biblie39. Zároveň sa v dvoch exemplároch biblie v Národnej knižnice v Paríži píše, že boli zviazané v auguste 1456, čiže medzi rokmi 1454 a 1456 musela byť tlač biblie ukončená.

	Hoci bola Gutenbergovi zhabaná časť tlačiarne, je evidentné, že tlačil ďalej, čoho dôkazom sú ďalšie drobné tlače s jeho typom písma a záznam z roku 1468 oznamujúci, že istý Konrad Humery, mohučský klerik, obdržal po smrti Gutenberga rôzne písmená, zariadenie a iné ku tlačiarni patriace veci40.

	Gutenbergova biblia

	Najvýznamnejším dielom Johanna Gutenberga bola jeho 42-riadková biblia. Takto ju označujeme preto, lebo počet riadkov v sadzačskom zrkadle bol 42. Vzorom pre text bola pre Gutenberga rukopisná Biblia Vulgata od Sv. Hieronyma z kláštora v Mohuči a výzdobu odkopíroval zo „vzorovej knihy“ z Göttingenu, ktorá slúžila iluminátorom rukopisných kníh ako príručka na miešanie farieb a vytváranie ornamentov. Biblia mala približne 1282 strán, 180 exemplárov vytlačil Gutenberg na papieri, 40 na pergamene, pričom použil 100 000 litier, 290 hlások a znakov a pri tvorbe knihy mu pomáhalo 12 sadzačov, 6 tlačiarenských lisov a ďalšie pomocné sily. Celá príprava biblie si vyžiadala viac ako 4 roky práce.41

	Obr. 6 Gutenbergova Biblia42

	
	1.3 Úlohy



	
		Ktoré techniky považujeme za predchodcov kníhtlače?

		Prečo ich nepovažujeme za skutočnú kníhtlač?

		Kedy bola objavená kníhtlač Gutenbergom?



	
	a) 1438

	b) 1439

	c) 1450



	
		Popíšte proces kníhtlače na základe obrázkov:

		Ktorá bola prvá kniha vytlačená Gutenbergom?

		Prečo sa Gutenberg dostal do sporu s Johannom Fustom?

		Čo považujeme za najznámejšiu Gutenbergovu tlač?

		Pozrite si video o objavení kníhtlače „Johannes Gutenberg and the Printing Press“ (4:25-7:20) https://youtu.be/0ojyCDRc8uc?t=265. Popíšte podrobne Gutenbergov postup vynájdenia kníhtlače.

		Ku ktorému z predchodcov kníhtlače sa vzťahujú nasledovné údaje?



	
	a) kolorovanie, výjavy z Biblie, výzdoba obydlí, karty



	
	b) hlina, Grécko

	c) zlepovanie, učebnice, Holandsko, Nemecko

	d) pevné razidlá, tlač z výšky



	
		Zo života Gutenberga – prečítajte si zaujímavosti o Gutenbergovi.



	Narodil sa okolo roku 1400 v Mohuči, presný dátum nie je známy, vieme len, že bol 24. júna pokrstený.

	Po smrti otca sa Gutenberg a jeho súrodenci dostali do sporu s nevlastnou sestrou o otcovo dedičstvo.

	V zimnom semestri 1419/1420 sa na univerzitu v Erfurte zapísal istý Johannes de Al-tavilla, pravdepodobne išlo o Gutenberga, hoci to nie je možné s istotou potvrdiť.

	Kvôli politickým problémom musela Gutenbergova rodina v roku 1428 opustiť Mohuč; nie je známe, kde sa Gutenberg v rokoch 1429 – 1433 zdržiaval (až v roku 1434 bol s istotou v Štrasburgu).

	V roku 1436 – 37 Gutenberga obvinila dcéra štrasburského občana pred súdom pre nedodržanie manželského sľubu.

	V rokoch 1444 – 1448 neexistujú žiadne informácie o živote a pobyte Gutenberga.

	

	2 Šírenie kníhtlače v európe a najvýznamnejší prvotlačiari



	Hoci sa Gutenberg snažil objavenie kníhtlače utajiť, po súdnom spore s Johannom Fustom bol jeho objav prezradený a kníhtlačiarskeho remesla sa ujal nielen samotný Fust, ale kníhtlačiarne začali zakladať aj Gutenbergovi učni.

	
	2.1 Šírenie kníhtlače v Európe



	Kníhtlač sa spočiatku šírila dvomi smermi:

	
		do iných nemeckých miest,

		smerom do Talianska.



	Neskôr sa rozširovala aj do iných európskych krajín (Francúzska, Španielska, Holandska, Veľkej Británie, Čiech, Poľska, Maďarska, atď.). Koncom 15. storočia fungovalo v Európe okolo 252 miest, v ktorých existovalo viac ako 1 100 tlačiarní43; najviac ich bolo v Taliansku a Nemecku, menej vo Francúzsku.

	Z kvantitatívneho hľadiska vyprodukovali tieto tlačiarne približne 27 500 vydaní, čo je pri priemernom náklade 150 – 200 exemplárov takmer 6 miliónov exemplárov, zachovaných je v súčasnosti okolo 450 000 exemplárov44. Prvé dve desaťročia bola produkcia nízka; postupným vznikom nových kníhtlačiarní však začala niekoľkonásobne narastať (Graf 1), až v poslednom desaťročí dosiahla 50 % celkovej inkunábulovej produkcie.

	Inkunábuly vychádzali v 18 jazykoch; 70 % bolo napísaných v latinčine, takmer 11 % v nemčine, 8 % v taliančine a takmer 6 % vo francúzštine. Ostatné jazyky boli zastúpené minimálne, v slovenčine nevyšla žiadna inkunábula. Z obsahového hľadiska sa tlačili diela, ktoré zabezpečovali odbyt a slúžili hlavne náboženským a pedagogickým potrebám potenciálnych recipientov, ako aj politickému a bežnému životu – biblie, kázne, knihy byliniek, učebnice (donáty), právnické a medicínske diela, cestopisy, kalendáre, odpustky, diela antických autorov, nariadenia a pápežské buly, kroniky, teologická literatúra, knihy hodiniek.

	Z hľadiska dizajnu môžeme konštatovať, že len jedno z 10 vydaní obsahovalo aj ilustrácie a väčšina inkunábulí vyšla v kvartovom formáte, menej vo fóliovom a oktávovom. Ostatné formáty boli zastúpené okrajovo.

	Graf 1 Počet vydaní inkunábulí po desaťročiach45

	Obr. 7 Kníhtlačiarske centrá do roku 1500 v Európe46

	Dôvody, pre ktoré sa kníhtlači podarilo „preraziť“ v európskych krajinách, boli rôzne a jednoznačne súviseli s dopytom a motiváciou tlačiarov zakladať tlačiarne aj mimo nemeckého územia. V Nemecku sa kníhtlačiarske dielne zakladali predovšetkým v obchodných centrách (Norimberg, Kolín), univerzitných (Erfurt, Ingolstadt, Heidelberg, Tübingen) a bohatých mestách (Esslingen, Reutlingen, Memmingen, Metz, Hagenau, Blaubeuren), ktoré predurčovali istých odberateľov kníh. Z týchto oficín vychádzali hlavne latinské teologické a scholastické diela, nemecké tlače a zároveň aj vydania pre potreby biskupstiev, ktoré kníhtlačiarov povolávali do svojich služieb.  Do Talianska sa kníhtlač dostala prostredníctvom tlačiarov, ktorí boli pozvaní tlačiť pre potreby kláštora Santa Scholastica pri Ríme. Okrem toho sem prichádzali nemeckí tlačiari kvôli dobrému prepojeniu na Rím a predpokladu odbytu kníh prostredníctvom tamojšej cirkvi a v neposlednom rade sa tu tlačiarne zakladali aj v Benátkach vďaka dobrému distribučnému prepojeniu, vzniku nových humanistických diel a existencii gréckych rukopisov v Bibliotheca Marciana, ktoré bolo potrebné vydávať aj tlačou.

	Do Francúzska a Španielska prichádzali kníhtlačiari na pozvanie. Vo Francúzsku boli pozývateľmi profesori Sorbonny, ktorí si uvedomovali nutnosť rozmnožovať študijnú literatúru rýchlejším spôsobom ako odpisovaním. V Španielsku bola prvá tlačiareň založená na podnet tzv. Grosse Ravensburger Handelsgesellschaft (Veľká ravensburská spoločnosť), ktorej členovia – nemeckí bohatí obchodníci a bankári vyvinuli dopyt po tlačených knihách pre ich potreby. Špecifickosťou vynikala prvá kníhtlačiareň v Anglicku. Hoci tlačiari v iných krajinách boli prevažne Nemci, tlačiareň v Londýne založil pôvodom národný tlačiar Wiliam Caxton, ktorého produkcia bola na rozdiel od ostatnej európskej výrazne zameraná na tlač v angličtine.

	V Uhorsku (Maďarsku) bola prvá oficína založená v Budíne Andreasom Hessom a to na zákazku Mateja Korvína, ktorý mal záujem nechať vytlačiť uhorskú kroniku (Chronica Hungarorum). V Čechách sa kníhtlač dostala do viacerých miest (Praha, Plzeň, Brno). Kým v Prahe a Plzni vychádzali hlavne knihy v češtine, v Brne išlo o latinské tituly. V Poľsku bola produkcia prvotlačí, podobne ako v Anglicku, špecifická tým, že sa orientovala na východoslovanské náboženské texty tlačené cyrilikou.

	Osobitosťou inkunábulového obdobia boli tzv. putovní alebo kočovní kníhtlačiari. Bol to „typický rys prvotnej kníhtlače, t. zn. nestálosť v mieste podnikania ako dôsledok vtedy ešte silne diferencovaného dopytu po tlačenej knihe a rozvíjajúcej sa konkurencie47“. Typickým príkladom boli nemeckí a talianski prvotlačiari, ktorí putovali z miesta na miesto (najčastejšie biskupstvá) podľa toho, kde dostali objednávku na tlač kníh – po zrealizovaní objednávky odchádzali na ďalšie miesta.

	
	2.2 Najvýznamnejší európski prvotlačiari a ich prvenstvá



	
	2.2.1 Prvá trojfarebná tlač, prvý signet a prvá kniha s úplným kolofónom



	Prvenstvá v oblasti viacfarebnej tlače, použitia signetu a kompletného kolofónu si môže pripísať nemecká kníhtlačiareň Johanna Fusta a jeho zaťa, Petra Schöffera. Všetky tri prvenstvá stihli zrealizovať v jednej knihe – mohučskom žaltári (Psalterium) vydanom v roku 1457. Išlo o žaltár v latinčine, ktorý bol na základe nápadu Schöffera vytlačený dvojfarebne, niekde až trojfarebne. Keďže dovtedy sa červené písmená dopisovali ručne (práca rubrikátorov), predpokladal Schöffer týmto nápadom zjednodušenie celého procesu. Napokon sa však ukázalo, že išlo o náročnú prácu – sádzať osobitne čierny a dodatočne červený text – a preto táto tlačiareň v ďalších dielach od tejto myšlienky upustila. Okrem tohto prvenstva bol mohučský žaltár zaopatrený ako prvá tlačená kniha kompletným kolofónom, ktorý prezrádzal nielen presné miesto vytlačenia, meno tlačiara a presný dátum ukončenia tlače, ale propagoval tiež novinku viacfarebnej tlače:

	„Táto kópia žaltára, ozdobená krásnymi iniciálami a dostatočne zaopatrená rubrikami, bola vyrobená dômyselnou technikou tlače bez použitia pera a k ucteniu si Boha bola starostlivo dokončená Johannesom Fustom, občanom Mohuče a Petrom Schoefferom z Gernsheymu, roku Pána 1457 v deň Nanebovzatia… [t. j. 14. augusta].48“

	Použitie vydavateľského signetu bolo tiež objavom tejto kníhtlačiarne. Signet nielen identifikoval tlačiarov, ale zároveň slúžil aj ako značka ochrany pred pirátskou dotlačou a punc kvality. Schöfferov a Fustov signet pozostával z dvoch prepojených štítov zavesených na vetvičke s písmenami X (Christos) a Λ (logos)49.

	Obr. 8 Kolofón a signet v mohučskom žaltári (1457)50

	
	2.2.2 Prvé drevorezy



	Ako už bolo spomenuté vyššie, okrem Mohuče kníhtlačiarske dielne vznikali postupne aj v ďalších nemeckých mestách. Jedným z nich bol Bamberg, kde bola zriadená prvá typografická oficína mimo Mohuče – konkrétne Albrechtom Pfisterom. Tento kníhtlačiar bol prvý, ktorý začal v tlačiach používať aj tematické drevorezy, podporujúce obsah. Išlo o Ezopove bájky vydané v nemčine pod názvom Der Edelstein v roku 1461. Dielo zároveň považujeme za prvú beletriu v nemčine a prvú nemeckú tlač s úplným kolofónom. Takmer každú stranu tejto inkunábuly dopĺňa jednoduchý kolorovaný drevorez zobrazujúci výjavy z bájok; spolu išlo o 200 drevorezov. Bájky zostavil autor Ulrich Boner, ktorý ich preložil do nemčiny (išlo o 86 bájok). Zaujímavé je, že názov táto tlač dostala podľa Ezopovej bájky, ktorá sa v nej vôbec nenachádza51.

	Obr. 9 Drevorez v diele Der Edelstein52

	
	2.2.3 Prvá Biblia v národnom jazyku



	Vydavateľom prvej biblie v národnom jazyku – nemeckom – bol Johannes Mentelin, pisár, notár a kaligraf v Štrasburgu. Mentelin je známy aj tým, že vo svojej tlačiarni zamestnával množstvo pomocníkov – korektorov textov a tzv. putovných kníhkupcov, ktorí mu pomáhali rozpredať vytlačený náklad, vydaný v nemčine a latinčine. Jeho kníhtlačiareň dokonca dostala od cisára Friedricha III. erb, ktorý bol „neprávom spojovaný s profesijným erbom tlačiarov53“. Spomínaná biblia vyšla z Mentelinovej tlačiarne v roku 1466 ako preklad pôvodnej 49-riadkovej latinskej biblie.

	
	2.2.4 Prvá veľkovýrobňa



	Medzi skutočných podnikateľov „vo veľkom“ zaraďujeme norimberského prvotlačiara Antona Kobergera. Podobne ako jeho súčasníci, takisto sa v jeho profesii kumulovali viaceré aktivity – okrem toho, že bol kníhtlačiar, bol aj profesionálnym kníhkupcom a vydavateľom. Keďže postupne tieto činnosti nebolo možné vykonávať naraz, Koberger ich striedal a na práve nevykonávanú činnosť si najímal iných zamestnancov. Takto sa jeho tlačiareň rozrástla na približne 100 pomocníkov pracujúcich na 25 kníhtlačiarskych lisoch s asi 30 druhmi písma. Okrem toho zabezpečoval medzinárodnú distribúciu svojich tlačí prostredníctvom agentov, ktorí v jeho mene viedli filiálky v Paríži, Krakove, Viedni, Lyone a pod., o čom svedčí zachovaná korešpondencia umožňujúca odkryť fungovanie vtedajších obchodných vzťahov na trhu s knihami. Zároveň mal dobré kontakty aj s inými prvotlačiarmi v Lyone, Štrasburgu a Bazileji, u ktorých si objednával zákazky na tlač.

	V snahe predávať už hotové knihy zaopatroval Koberger svoje vydania aj nákladnou výzdobou a väzbou54, takže si ich potenciálny majiteľ mohol kúpiť bez nasledujúcich starostí. Z produkcie Kobergerovej tlačiarne poznáme asi 220 prvotlačí, mnohé z nich sú cenené hlavne pre bohaté celostránkové ilustrácie, spomeňme predovšetkým bibliu a Svetovú kroniku (Weltchronik). Pozoruhodné je, že hoci Koberger splodil až 25 detí55, ani jedno z nich nepokračovalo v kníhtlačiarskej tradícii.

	Obr. 10. Kobergerova tlačiareň v Norimbergu (vľavo)56

	
	2.2.5 Prvé kustódy, dvojbodka a otáznik



	Zásluhu na objavení tlačenej dvojbodky, otáznika a používania kustód má Wendelin Speyer (po latinsky de Spira) z Mohuče, ktorý pôsobil ako tlačiar spolu so svojím bratom Johannom v Benátkach. Boli prví, ktorí prišli do Benátok z Mohuče, hoci pôvodom boli zo Speyeru. Aby bratia nemali v Benátkach konkurenciu, dostali dokonca od benátskeho senátu kníhtlačiarsky monopol. Prvým významným prínosom týchto bratov bolo zavedenie stránkových kustód do tlače, ktoré slúžili ako dôležitá orientácia pre kníhviazača pri skladaní a následnej väzbe inkunábulí. Orientačná metóda tohto typu bola použitá v tlači Speyerovcov v roku 1470.

	Po roku pôsobenia v Benátkach Johann zomrel, preto sa o ďalšie novinky v kníhtlači pričinil Wendelin už len sám. Išlo o použitie dvojbodiek a otáznikov pre lepšiu recepciu textu.

	Obr. 11 Dvojbodky v tlači Wendelina de Spiru57

	
	2.2.6 Prvá kurzíva, grécke písmo, oktávový formát, čiarka, bodkočiarka



	Jedným z najvýznamnejších tlačiarov konca inkunábulového obdobia bol Aldus Manutius v Benátkach. Jeho kníhtlačiarskou ambíciou bolo rozširovať tlačou hlavne klasickú (grécku) literatúru a diela nových renesančných autorov. Z hľadiska zavádzania noviniek bol Manutius skutočným priekopníkom. Prvým jeho nápadom bolo vydávanie malých kníh oktávového formátu, ktoré by boli prenosné. V tejto súvislosti na ich väzbu nepoužíval tvrdé a ťažké dosky, ale papier (tzv. paperbacková väzba). Sám ich vo svojom ponukovom katalógu z roku 1503 označoval ako „Libelli portatitles“ a neskôr dostali pomenovanie „aldinky“ (podľa jeho mena).

	Okrem výroby prenosných kníh vďačíme Manutiovi aj za ďalšie nové prvky v knihe, týkajúce sa písma. Vzhľadom na dovtedy používané ťažko čitateľné gotické písmo sa pokúsil o výrobu takého, ktoré by boli prívetivejšie pre „unavené oči“58. Výsledkom bolo románske kurzívne písmo, ktoré malo spolu s aldinkami takú dobrú odozvu u čitateľov, že niektorí tlačiari dokonca neváhali tieto novinky kopírovať až do tej miery, že ako záruku kvality uvádzali na pirátskych vydaniach meno Alda Manutia. Manutiovou reakciou na falošné vydania bolo varovanie (1503) kníhtlačiarom – pirátom v Lyone, ktorí nerešpektovali jeho objav, na ktorý dostal rok predtým privilégium. V reakciách sa Manutius sťažuje na falšovanie a množstvo chýb, ktoré robia jeho tlačiarni zlé meno:

	„Stáva sa, že v meste Lyon sa objavili naše knihy plné chýb a pod mojím menom, kde boli oklamaní kupujúci, pretože písmo a formát knihy boli podobné nášmu, takže sa domnievali, že knihy boli vytlačené v rámci našej starostlivosti v Benátkach... Prial by som si, aby tento list môj varoval každého, inak bude podvedený. Na tých knihách nenájdete ani miesto, kde boli vytlačené, ani dátum. Rovnako tak žiadny signet nie je vidieť na týchto falzifikátoch, na tom našom je delfín a špirálová kotva… Navyše papier falzifikátov je nižšej kvality… a rovnako veľké písmená sú znetvorené. Bude jednoduché si uvedomiť, že tieto nie sú moje vydania. Z tohto dôvodu som zložil tento list… Prečo sa [piráti] ponáhľajú uverejňovať svoje vlastné verzie, dúfajúc, že ich predajú skôr… Považujem za vhodné, aby tento list bol uverejnený, aby ktokoľvek, kto sa chystá na nákup malých kníh, nebol oklamaný, ale mal prostriedky na zváženie porovnania, či tieto knihy by mohli byť vytlačené v našich priestoroch v Benátkach, alebo v Lyone“. 59

	Ako je z textu varovania zrejmé, Manutius sa snažil svoje vydania zaopatriť známkou pravosti, ktorú mu mal zabezpečiť signet kotvy s delfínom. Okrem uvedených prvenstiev sa jeho tlačiareň zaslúžila tiež o grécke písmo, používanie bodkočiarky a číslovanie strán arabskými číslicami.

	Obr. 12 Varovanie Alda Manutia pred pirátmi v Lyone60

	
	2.3 Databázy a zbierky inkunábulí



	V súčasnosti sú k dispozícii tri dôležité databázy, ktoré registrujú inkunábuly. Ide o ISTC61 (Incunabula Short Title Catalogue), INKA62 (Inkunabelkatalog INKA) a GW63 (Gesamtkatalog der Wiegendrucke). ISTC je medzinárodná databáza spravovaná British Library v Londýne, INKA je katalógom inkunábulí dostupných v rôznych nemeckých knižniciach, ktorý administruje Univerzitná knižnica v Tübingene a databázu GW má pod dohľadom Štátna knižnica v Berlíne. Databázy obsahujú v prípade zachovaných inkunábulí aj ich digitalizáty.

	Najpočetnejšie zbierky inkunábulí má vo svojom fonde Bavorská štátna knižnica v Mníchove (20 000), British Library (12 500) a napokon Národná knižnica Francúzska (12 000). V rámci Slovenska je to Univerzitná knižnica v Bratislave, ktorá disponuje cca. 465 titulmi prvotlačí, ktorých katalóg je dostupný aj online64 a zabezpečuje tiež prístup ku niektorým zdigitalizovaným inkunábulám, príp. ich častiam.

	
	2.4 Úlohy



	
		Ktoré tvrdenie je správne?



	
	a) Tlačiarne inkunábulového obdobia vyprodukovali cca. 27 500 vydaní prvotlačí.

	b) Tlačiarne inkunábulového obdobia vyprodukovali cca. 27 500 exemplárov prvotlačí.

	c) Tlačiarne inkunábulového obdobia vyprodukovali cca. 27 500 biblií.



	
		Ktoré tvrdenie je správne?



	
	a) Najviac tlačiarní inkunábulového obdobia bolo v  Taliansku a Francúzsku.

	b) Najviac tlačiarní inkunábulového obdobia bolo v Nemecku a  Taliansku.

	c) Najviac tlačiarní inkunábulového obdobia bolo v  Taliansku a Nemecku.



	
		Ktoré tvrdenie je správne?



	
	a) Inkunábuly vychádzali v 16 jazykoch.

	b) Inkunábuly vychádzali v 18 jazykoch.

	c) Inkunábuly vychádzali v 20 jazykoch.



	
		Ktoré tvrdenie je správne?



	
	a) Najviac prvotlačí bolo napísaných v nemčine.

	b) Najviac prvotlačí bolo napísaných v taliančine.

	c) Najviac prvotlačí bolo napísaných v latinčine.



	
		Ktoré tvrdenie je správne?



	
	a) Najzastúpenejší formát inkunábulí bol oktávový.

	b) Najzastúpenejší formát inkunábulí bol kvartový.

	c) Najzastúpenejší formát inkunábulí bol fóliový.



	
		Charakterizujte stručne kočovných tlačiarov inkunábulového obdobia.

		Doplňte tabuľku.



	
		
				Tlačiar

				Prvenstvo

		

		
				 

				aldinky

		

		
				 

				kustódy

		

		
				 

				signet

		

		
				 

				kurzíva

		

		
				 

				úplný kolofón

		

		
				 

				bodkočiarka

		

		
				 

				otáznik

		

		
				 

				drevorezy

		

		
				 

				trojfarebná tlač

		

		
				 

				grécke písmo

		

		
				 

				veľkovýrobňa

		

		
				 

				biblia v nemčine

		

	

	
		Ktorú novinku v kníhtlači naznačujú obrázky?65

		Skúste odhadnúť, či je výpoveď správna alebo nesprávna.



	
		
				Výpoveď

				Správna 

				Nespr.

		

		
				Signet používali nielen tlačiari, ale aj vydavatelia a kníhkupci.

				 

				 

		

		
				V rukopisnej knihe tiež existovali signety.

				 

				 

		

		
				Signety napodobňovali notárske pečate ako znak pravosti.

				 

				 

		

		
				Súčasťou signetov neboli inciály tlačiara.

				 

				 

		

		
				Signet mal zabezpečiť ochranu pred pirátskou dotlačou.

				 

				 

		

		
				Niektorí  tlačiari používali vždy iba jeden signet.  

				 

				 

		

		
				Signetmi sa neoznačovali len knihy, ale aj sudy, v ktorých sa transportovali na knižné trhy. 

				 

				 

		

		
				Signety boli umiestnené vždy na titulnej strane.

				 

				 

		

		
				Signety často obsahovali personifikáciu alebo metaforu vzťahujúcu sa na priezvisko tlačiara. 

				 

				 

		

		
				Mnohé signety reprezentovali silu a ušľachtilosť.

				 

				 

		

		
				Signet udeľoval vždy panovník.

				 

				 

		

		
				V signetoch sa mohol nachádzať aj erb mesta.

				 

				 

		

	

	
		Na nasledujúcich obrázkoch66 vidíme modré, žlté a červené body. Červené znázorňujú kníhtlačiarne v 15. storočí. Je evidentné, že mnohé sa prekrývajú s modrými a žltými bodmi alebo sú v ich blízkosti. Čo by podľa Vás mohli označovať modré a žlté body?

	3 Inkunábuly a Slovensko



	
	3.1 Inkunábuly vydané na Slovensku



	Na území Slovenska boli podľa doterajších výskumov vytlačené tri inkunábuly. Ich vznik bol predmetom mnohých hypotéz a výskumov, keďže tlačiar nie je signovaný a miesto vydania nie je tiež uvedené.

	Ide o tieto tri tlače:

	
		Brief gegen Kaiser Friedrich III. (1477),



	
		Laudivius Zacchius: Vita beati Hieronymi (1478 – 1479),

		Johannes Han: Litterae indulgentiarum (1480).



	Podľa doterajších zistení67 sa vznik všetkých troch inkunábulí viaže na Bratislavu a to nielen ako na miesto vydania, ale aj z obsahového hľadiska. Prvá inkunábula, Brief gegen Kaiser Friedrich III. vyšla vo forme plagátu a bola listom, ktorým Matej Korvín (vtedy pôsobiaci v Bratislave) vypovedal vojnu cisárovi Fridrichovi III. Druhá inkunábula, Vita beati Hieronymi, opisovala život sv. Hieronyma, čo bola typická lektúra u benediktínov, v tom čase pôsobiacich aj v Bratislave, čiže je pravdepodobné, že tlač vyšla na ich objednávku. Poslednou prvotlačou bola odpustková listina Litterae indulgentiarum, ktorú spracoval bratislavský kanonik Johann Han pre istú Agnes de Posonio. Keďže bolo bežné, že odpustky vznikali v mieste ich udeľovania, táto prvotlač spája Bratislavu s miestom vydania azda najviac.

	Okrem identifikácie miesta vydania sa doterajšie výskumy venovali aj otázke tlačiara troch bratislavských inkunábulí. Na základe rozboru písma a archívnych záznamov bolo zistené, že inkunábuly pochádzajú z kníhtlačiarskej dielne:

	Andreasa HESSA, budínskeho tlačiara, ktorý pôsobil v tom čase v Bratislave

	alebo

	Andreja z Viedne, zatiaľ neznámeho tlačiara v Bratislave.

	K menu istého Andreasa (Andreja) dospeli historici vďaka náhode, o ktorej bližšie píše Eva Frimmová68. V bratislavskej Komornej knihe z roku 1477 sa totiž podarilo objaviť doklad69 potvrdzujúci činnosť istého tlačiara v Bratislave menom Andrej, ktorý tu mohol vytlačiť tri inkunábuly, medzi nimi aj nemecký leták. „Identifikácia tlačiara neostala len pri anonymnom pomenovaní „neznámy maliar Andrej“, ale bola posunutá do konkrétnejšej roviny – na základe rovnakého krstného mena a v komparácii priesvitiek používaných na papieri stotožnila Frimmová maliara Andreja s budínskym typografom Andreasom Hessom, ktorý v uvedenom čase už nepôsobil v Budíne, a mohol krátko pôsobiť v Bratislave.“70

	Treba dodať, že po prvotlačiarovi v Bratislave sa na rozdiel od iných európskych miest kníhtlač neudomácnila – počiatky pravidelnej tlačenej produkcie môžeme sledovať až v poslednej tretine 16. storočia. Príčinou bola nízka gramotnosť uhorského obyvateľstva, ale aj úspešný import jazykovo zrozumiteľných tlačených kníh zo zahraničia, ktorý dokázal uspokojivo pokryť vtedajšie čitateľské potreby.

	Obr. 13 Johannes Han: Litterae indulgentiarum, 148071

	Obr. 14 Archívny záznam dokladujúci činnosť maliara Andreja, tlačiara v Bratislave72

	
	3.2 Inkunábuly so vzťahom k Slovensku



	Okrem inkunábulí, ktoré boli vytlačené v Bratislave, vznikli do konca 15. storočia aj prvotlače, ktoré majú k územiu Slovenska vzťah v rovine obsahovej, autorskej, alebo kníhtlačiarskej. V tejto súvislosti sú podstatné tri osoby:

	
		Ján z Turca,



	
		Johannes Regiomontanus,

		Mikuláš Bakalár Štetina.



	Ján z Turca

	Ján z Turca sa narodil v Pýre (okres Zvolen). Bol úradníkom a hlavým notárom krajinského sudcu na kráľovskom dvore v Budíne. Bol prvým historikom slovenského pôvodu, ktorého rukopisná stredoveká Uhorská kronika (Chronica Hungarorum) vyšla tlačou. Kronika bola vydaná tlačou ešte počas života autora: v roku 1488 v Brne a v tom istom roku aj v Augsburgu. Pri zostavovaní kroniky Ján z Turca čerpal z vlastných poznatkov, listín, z mnohých uhorských a mimouhorských prameňov73. Napriek tomu, že pochádzal z územia Slovenska, Slovákom a Slovensku v jeho diele nevenoval osobitnú pozornosť; sústredil sa najmä na dejiny Maďarov, avšak „rozlišoval Čechov, Poliakov a Slovákov a zdôrazňoval ich boj o trón“74. Čo je z hľadiska dejín knižnej kultúry podstatné, je fakt, že autor v kronike prvýkrát spomína pomenovanie Slovák vo forme „Zlowachko“. Dejiny Uhorska, ktoré v kronike podáva, sú obohatené aj o anekdoty, povesti a prirovnania, „kronika obsahuje množstvo podrobností o dejinách Uhorského kráľovstva (všíma si napríklad politické pomery, dynastické vzťahy, zahraničné kontakty, vojenské výboje…)“ 75. V mnohých častiach je badateľné autorovo idealizovanie panovníkov, najmä Mateja Korvína76.

	Obr. 15 THURÓCZ, Johannes. Chronica hungarorum – termín „zlowachko“77

	Obr. 16 Ukážka z kroniky Jána z Turca78

	Johannes Regiomontanus

	Johannes Müller Regiomontanus bol nemecký autor, kníhtlačiar, vydavateľ, pedagóg, matematik, astrológ a astronóm. Narodil sa v roku 1436 a v roku 1467 prišiel do Bratislavy, aby tu pôsobil na Academii Istropolitane ako prednášajúci predmetov kvadrívia (geometria, aritmetika, astronómia, hudba). Z pohľadu inkunábulistiky sú podstatné hlavne Regiomontanove aktivity vo vydavateľskej a kníhtlačiarskej činnosti, ako aj jeho autorstvo kalendárov a almanachov, ktoré vyšli aj tlačou. Hoci inkunábuly, ktoré sa vzťahujú na Regiomontana, nemajú súvis so Slovenskom, pokladáme ho za významného predstaviteľa dejín inkunábulistiky aj v slovenskom kontexte, vzhľadom na jeho pôsobenie na Academii Istropolitane.

	Mikuláš Bakalár Štetina

	Kedy a kde sa narodil Mikuláš Bakalár Štetina, sa doposiaľ nepodarilo zistiť, avšak bezpochyby vieme, že bol slovenského pôvodu. Vyštudoval bakalára v Krakove a po získaní praxe v Norimbergu pôsobil v Plzni ako vážený a známy kníhtlačiar inkunábulového obdobia79. Poznáme 29 tlačí, ktoré vyšli z jeho dielne – išlo najmä o náučné a zábavné knihy, náboženské a filozofické diela, ale vydal aj cestopisné a dobrodružné príbehy, spevníky a niekoľko kalendárov. Štetinov slovenský pôvod vieme odvodiť na základe troch skutočností80:

	
		vo svojich textoch požíval množstvo slovakizmov (napr. v kolofóne uvádzal „Tlačženo“ namiesto českého tvaru „Tištěno“),

		v úvode jeho latinsko-českého slovníka Vokabulař lactifer (1511) píše, že ho vydáva „…aby Čechové i tudijež Slováci latinské učitele k vzdělání … čísti mohli“,

		používal signet, ktorý predstavoval tri vrchy, na ktorých sú lipové lístky na dlhých stonkách, ktoré sú považované za symbol Horného Uhorska (Slovenska).

	Obr. 17 Štetinov signet81

	
	3.3 Úlohy



	
		Koľko inkunábulí bolo vytlačených na Slovensku?



	
	a) 2

	b) 3

	c) 4



	
		V akých jazykoch boli napísané inkunábuly vydané na Slovensku?



	
	a) v latinčine a slovenčine



	
	b) v latinčine a maďarčine

	c) v latinčine a nemčine



	
		Kto bol tlačiarom týchto inkunábulí?



	
	a) Andreas Hess



	
	b) Johannes Gutenberg

	c) maliar Andrej



	
		Aký má súvis Ján z Turca s inkunábulami na Slovensku?

		Prečo na Slovensku vnikali prvé stále tlačiarne až v poslednej tretine 16. storočia?

		Doplňte tajničku:



	
		Ako sa nazýva spojenie dvoch písmen do jedného?



	
		Ako označujeme vydavateľské údaje na titulnej strane?

		Značka tlačiara, vydavateľa alebo kníhkupca

		Tlač s časovo obmedzeným využitím.

		Prvotlač.

		Ktoré mesto sa spája s pôsobením prvotlačiara na území Slovenska?

		Aké bolo priezvisko prvotlačiara Andreja na Slovensku?

		Odkiaľ pochádzal Ján, autor uhorskej kroniky? Z ...

		Ako sa volá priezviskom matematik prednášajúci na Academii Istropolitane?



	
		
				 

				 

				 

				 

				 

				 

				 

				 

				 

				 

				 

				 

				 

				 

				 

				 

				 

		

		
				 

				 

				 

				 

				 

				 

				 

				 

				 

				 

				 

				 

				 

				 

				 

				 

				 

		

		
				 

				 

				 

				 

				 

				 

				 

				 

				 

				 

				 

				 

				 

				 

				 

				 

				 

		

		
				 

				 

				 

				 

				 

				 

				 

				 

				 

				 

				 

				 

				 

				 

				 

				 

				 

		

		
				 

				 

				 

				 

				 

				 

				 

				 

				 

				 

				 

				 

				 

				 

				 

				 

				 

		

		
				 

				 

				 

				 

				 

				 

				 

				 

				 

				 

				 

				 

				 

				 

				 

				 

				 

		

		
				 

				 

				 

				 

				 

				 

				 

				 

				 

				 

				 

				 

				 

				 

				 

				 

				 

		

		
				 

				 

				 

				 

				 

				 

				 

				 

				 

				 

				 

				 

				 

				 

				 

				 

				 

		

		
				 

				 

				 

				 

				 

				 

				 

				 

				 

				 

				 

				 

				 

				 

				 

				 

				 

		

	

	

	4 Anatómia inkunábulí



	Prvé tlačené knihy po vynáleze kníhtlače označujeme aj termínom prvotlače alebo inkunábuly. Inkunábula je

	
		„tlačená kniha vyrobená pomocou pohyblivých litier v období od vynálezu kníhtlače do roku 1500 vrátane. Spočiatku sa prejavovala snaha napodobniť písmom, výzdobou a úpravou dobovú rukopisnú knihu“;

		„zväzok tlačený v Európe pohyblivými literami a datovaný pred 1. januárom 1501“;

		„tlačené spisy z ranného obdobia kníhtlače, ktoré boli vytvorené do 31. decembra 1500“82.



	Termín inukunábula vznikol z latinčiny - „incunabula“ = v kolíske, v plienkach; v 15. storočí ho použil Sebastian Brant ako „incunabula iuris“ (pre nové právnické dielo, nie tlačené). V 17. storočí münsterský dekan Bernhard von Mallinckrodt vo svojom traktáte De ortu et progressu artis typographicae (Kolín n. Rýnom 1639) označil inkunábulami dobu „kedy typografia ležala ešte v plienkach alebo v kolíske“ (in cunabulis).

	Ďalšie tlače, ktoré vznikali po inkunábulách, majú svoje špecifické označenie. Termínom postinkunábula označujeme „knihy vytlačené v období po inkunábulách, tzn. od roku 1501. Horná hranica je vymedzovaná rôzne, spravidla rokmi 1520, 1525 alebo 1530“83. Paleotyp označuje „knihu vytlačenú od roku 1501 do roku 1550 vrátane.“84 Termín stará tlač používame na označenie „kníh vytlačených v rokoch 1501 – 1800 vrátane; niekedy sa horná časová hranica stanovuje zavedením strojovej tlače a kyslého papiera v 19. storočí“.85 Táto hranica je vymedzená spravidla rokom 1830.

	
	4.1 Vzhľad a písmo



	Vzhľad a písmo inkunábulí boli spočiatku prispôsobované rukopisnej knihe až do tej miery, že na prvý pohľad je v niektorých prípadoch ťažké rozlíšiť inkunábulu od rukopisnej knihy. Rukopisné knihy a prvotlače mali niekoľko spoločných znakov:

	
		podobný typ písma,

		ilumináciu a rubrikáciu,

		incipity a explicity,

		kolofóny,

		absentujúci titulný list.



	Takisto ako rukopisná kniha, aj tlačená si zachovávala dokonalé textové (sadzačské) zrkadlo, ktorého príprave venovali sadzači nemalú pozornosť. Rovnomernosť bola zabezpečovaná podobnými „nástrojmi“: abreviatúrami a ligatúrami. Táto situácia sa začala rapídne meniť až po roku 1485, keď narástol počet inkunábulí s titulnými stranami. Kým napr. v predchádzajúcich rokoch disponovalo titulnou stranou v Nemecku len 0,5 % inkunábulí, od roku 1489 malo až 80 % a okolo roku 1500 až 90 % inkunábulí aj titulný list86. Predchodcom titulného listu bola prázdna strana, ktorá predchádzala samotnému textu, ktorý začínal väčšinou incipitom. Keď sa prázdna strana začala zapĺňať údajmi a vznikol titulný list, ten neobsahoval hneď všetky bibliografické údaje. Spočiatku sa vyskytoval len tzv. „štítkový názov“, neskôr aj drevorez, príp. iná ilustrácia doplnená o názov, príp. autora, následne pribudli aj údaje o názve, autorovi a až v poslednej vývojovej etape (a to veľmi zriedka) aj údaje o mieste tlače, roku vydania a tlačiarovi (tzv. impresum). Tieto údaje boli, podobne, ako v rukopisnej knihe, umiestnené väčšinou v kolofóne. Tu sa často nachádzal aj kníhtlačiarsky signet – značka alebo logo kníhtlačiara, na základe ktorého ho bolo možné identifikovať.

	Obr. 18 a 19 Štítkový titulný list a titulný list s drevorezom87

	V prvých rokoch boli inkunábuly tlačené vo fóliovom alebo kvartovom formáte (išlo o pomerne veľké knihy). Knihy boli zaopatrené knižnou väzbou z dvoch drevených dosiek potiahnutých kožou alebo pergamenom. Podobne ako pri rukopisoch, aj inkunábulová väzba obsahovala razbu s ornamentmi, kovanie s nožičkami a kovovú sponu. Keďže prvé tlačené knihy boli vzácne a drahé, vznikali aj vo forme reťazových kníh; neskôr boli majiteľmi reťaze často odstránené, ale stopy po nich sa zachovali. S rozvojom tlačí v menších a lacnejších formátoch bola knižná väzba menej nákladná, dokonca začiatkom 16. storočia sa objavili aj kartónové väzby.

	Písacím materiálom pri inkunábulách bol pergamen a papier. Kníhtlačiari si dávali záležať na estetickej stránke vysádzanej strany. Tá obsahovala okrem dokonalého sadzačského zrkadla aj hlavičku, pätu, marginálie, čím vznikal nový dizajn strany. Väčší dôraz sa kládol na členenie textu kvôli lepšej prehľadnosti, využívali sa najmä nadpisy, iniciály, odseky, rôzne typy písma. Postupne sa upúšťalo od označovania zložiek signatúrami a uprednostňovalo sa stránkovanie.

	––

	Obr. 20 Vývoj titulného listu v inkunábulách88

	 

	
	4.2 Dizajnové prvky inkunábulí a súvisiaca terminológia



	Dizajn inkunábulí bol veľmi podobný rukopisnej knihe, preto boli mnohé prvky preberané aj do prvých tlačí. Medzi najdôležitejšie znaky dizajnu inkunábulí patria89:

	Abreviatúra – z latinského slova abbreviatura, brevis – krátky. Skracovanie slov v tlačených vydaniach z dôvodu šetrenia písacej látky a zachovania rovnomerného sadzačského zrkadla. Niektoré zo skratiek prešli do bežného povedomia a používajú sa dodnes.

	Antropomorfná iniciála – iniciála bohatá na útle a štíhle postavy, ktoré mali úzke ramená, dlhé nohy a ruky.

	Arabeska – z talianskeho slova arabesco – arabský. Rastlinný motív ornamentu, ktorý je tvorený z drobných kvetín a rastlinných lístkov.

	Beštiár – z latinského slova bestiarium – (dravé) zviera. Typ knihy, resp. žáner obsahujúci mytologické a imaginárne zvieratá a miesta, ktoré sú využité pre kresťanské učenie. Charakter textu je moralizujúci či alegorický, nikdy nie prírodopisný. Beštiár býva obohatený o výtvarné prvky.

	Bordúra – tlačená linka alebo dekoratívny pás, zdobený rastlinnými alebo figurálnymi motívmi, súvislo rámujúci titulný list, strany textu alebo prednú a zadnú dosku väzby. Vo výzdobe dosiek väzby lemuje bordúra jeden z okrajov dosky alebo vytvára rámovú kompozíciu.

	Dedikácia – venovanie knihy ako výraz úcty a poďakovania.

	Dekorovaná iniciála – komponovaná v živých farbách bez figurálnych a zoomorfických prvkov. Skladala sa výlučne z dekoratívnych prvkov.

	Devíza – z latinského slova „dividere“ (deliť). Krátke heslo textovej či obrazovej povahy, vyjadrujúce filozofickú, etickú alebo náboženskú zásadu držiteľa. Spojením motívu, kompozície a funkcie heslo úzko súviselo s emblematikou. Devíza mala individuálnu, rodovú a inštitucionálnu podobu a len ojedinele zastupovala citát na prvej strane alebo doplňovala knižný dekór.

	Drevorez – najstaršia grafická technika. Obraz vzniká tlačou z výšky, je vyrezaný do hladkej hruškovej alebo čerešňovej dosky, rezanej po dĺžke vláken.

	Efeméra – tlač, ktorej aktuálnosť a využiteľnosť rýchlo pominie.

	Exlibris – z latinčiny Ex libris = z kníh. Označuje majiteľa / vlastníka knihy v úplnom alebo skrátenom tvare. Na rozdiel od supralibros sa exlibris nachádzal kdekoľvek vo vnútri knihy spočiatku v písanej, neskôr v tlačenej forme, často vo forme pečiatky alebo nálepky na začiatku knihy. Vlastník knihy označil vlastníctvo tak, aby bolo na prvý pohľad jasné – často bývalo spojené s ozdobným erbom, monogramom či obrázkom.

	Explicit – označenie pre súhrn údajov o diele umiestnených na konci prvých tlačených kníh. Obsahuje bližšie údaje o diele – meno tlačiara, miesto a dátum tlače, príp. údaje o obsahu diela.

	Faksimile – verná reprodukcia, napodobenina originálu inkunábuly alebo starej tlače.

	Filigrán – vodoznak; značka na hárku papiera, ktorým jednotlivé papierne označovali svoje výrobky ako dôkaz ich pôvodu a kvality. Neskôr sa ich funkcia zmenila na dekoračnú. Vznikal na ručnom papieri stenčením papieroviny na miestach, kde bola do sita pre rozmiešanú papierovú hmotu pripevnená značka z tenkého drôtu. Pri strojovej výrobe bol vytvorený stlačením vrstvy ešte vlhkého papiera - tesne pred sušením.

	Fóliovanie – alfanumerické označenie listov tlačenej knihy.

	Formát – počet listov, ktoré vzniknú zložením papierového hárku, napr. folio (2 listy), kvarto (4 listy), oktávo (8 listov). Formát sa označuje ako 2°, 4°, 8°. Zviazaním knihy sa vytvorené zložky spojili.

	Groteska – hybridná a zároveň komická postava, ktorá často kombinuje prvky rôznych ľudských a zvieracích foriem. Nenesie žiaden zrejmý vzťah k textu, ktorý zdobí.

	Chronogram – text, v ktorom výrazne vytlačené veľké písmená symbolizujú rímske číslice. Sčítanie ich hodnoty udáva napr. rok vydania, ak chronogram zastupuje tento údaj v imprese.

	Chronostych – chronogram umiestnený vo veršoch alebo v básni.

	Chryzografia – maľba práškovým zlatom rozptýleným v spojive; technika používaná najmä v knižnej maľbe.

	Ikonografia – z gréčtiny eikon – obraz, grafein – písať predstavuje predpísaný spôsob zobrazovania predstáv, výjavov a postáv, najmä náboženských a mytologických.

	Iluminácia – z latinčiny illuminare = osvetľovať, ozdobiť je ručná maľba alebo výzdoba inkunábulí. Bola realizovaná najmä svetlými farbami, ako napr. zlato alebo striebro. Je to všeobecnejší pojem ako ilustrácia, ktorá spravidla označuje vyobrazenie, ktoré sa bezprostredne vzťahuje k textu. Iluminácia zahŕňa ornamentálne a figurálne vyobrazenia, miniatúry, iniciály a výzdobu bordúr.

	Impresum – vydavateľské údaje na titulnom liste tlačenej knihy, často v dolnej časti - miesto vytlačenia, tlačiar alebo vydavateľ a rok vydania. Inkunábuly impresum obsahujú zriedka.

	Incipit – začiatok textu v inkunábulách, formulka, ktorou začínal text (…Začína sa kniha…) Po tejto formulke obyčajne nasledoval názov diela, ktorý mal často opisnú podobu (kniha o…), prípadne nasledovali aj údaje o autorovi. Incipit bol často graficky alebo farebne zvýraznený.

	Iniciála – z latinčiny initium – počiatok. Písmeno stojace na začiatku odstavca alebo kapitoly, plniace funkciu optického, dekoračného prvku. Je odlíšené veľkosťou, tvarom, pozadím a farbou. Písmeno bolo sčasti pozlátené, sčasti jednofarebné s pozláteným ornamentom a často doplnené pozlátenou rastlinnou drolériou. Podľa dekorácie rozoznávame rôzne druhy iniciál, napr. figurálna, zoomorfná, antropomorfná, pletencová, kaligrafická, ornamentálna, rastlinná, arabesková, atď.

	Kniha hodiniek alebo liturgia hodín je malá knižočka pre osobné používanie zbožných laikov obsahujúca modlitby usporiadané podľa denných úsekov. Kniha bola bohato iluminovaná a jej výzdoba obsahovala okrem výjavov zo života Krista a Márie aj témy pominuteľnosti života alebo tanec mŕtvych.

	Kolofón – vytlačené údaje o mieste tlače, tlačiarovi a roku vydania v závere knihy; niekedy aj súčasť explicitu.

	Konvolút – kniha, zväzok, ktorý vznikol zviazaním niekoľkých samostatne vydaných a spravidla obsahovo nesúvisiacich tlačených diel do jednej väzby. Popri základnom diele obsahuje tzv. príväzky.

	Kustóda – v tlačenej knihe počiatočná slabika prvého slova novej strany umiestnená buď vpravo pod zrkadlom predchádzajúcej strany, za predchádzajúcim stĺpcom alebo na poslednej strane predchádzajúcej zložky. V rukopisnej knihe reklamanta.

	Ligatúra – grafické spojenie viacerých susedných písmen v snahe ušetriť miesto a zachovať rovnomerné sadzačské zrkadlo.

	Majuskula – typografický výraz pre písmená veľkej abecedy.

	Marginália – krátka (tlačená) poznámka na vonkajšom okraji textu alebo strany uľahčujúca prehľad o obsahu knihy (najmä v odborných a vedeckých knihách). Latinské slovo pre „veci na okraji“. Marginálie môžu obsahovať glosy, anotácie alebo diagramy.

	Medirytina – klasická grafická technika, kde sa kresba ryje oceľovými rydlami do hladkého povrchu medenej dosky. Patrí medzi tlače z hĺbky, kde farba vypĺňa ryhy línií a prenáša sa odtiaľ tlakom na papier.

	Miniatúra – drobný obrázok. Prvok výzdoby predstavujúci samostatné vyobrazenie zaopatrené rámom alebo bez neho, ktoré nie je spojené s iniciálou. Miniatúra môže byť umiestnená v stĺpci písma alebo v bordúre.

	Minuskula – typografický výraz pre písmená malej abecedy.

	Mŕtve záhlavie – krátky titulkový text v hornej časti strany nad hlavným blokom textu, ktorý sa nemení, t. j. je totožný pre všetky strany dokumentu – napr. názov diela, skrátený názov diela a pod.

	Palmeta – z latinského slova palma – dlaň. Symetrický rastlinný motív vychádzajúci z palmových listov a listov akantu. Ornament býva vejárovitého tvaru, ktorý vychádza z tvarov palmových listov, pripomínajúcich ľudskú dlaň.

	Predsádka – hustý, silný papier zložený do stredu, z ktorého polovica je prilepená na vnútornej strane prednej alebo zadnej dosky, druhá polovica tvorí prvý alebo posledný list. Záhyb každého koncového papiera funguje ako záves, spájajúci textový blok s „krytom“ (doskou) a umožňujúci pripojenú dosku otvárať a zatvárať. Taktiež chráni text a pôsobí proti vytiahnutiu textového boku z dosiek knihy.

	Príväzok – samostatná práca (tlač) priviazaná k inému dielu, vytvárajúca s ďalšími príväzkami konvolút.

	Proveniencia – pôvod knihy, vlastnícke záznamy, značky a pečiatky inštitucionálnych a individuálnych vlastníkov. Provenienčné údaje nevpisovali do kníh iba prví majitelia, ale aj ich nasledujúci vlastníci.

	Reprezentant (guide letter) – z latinčiny repraesentans – prítomný, zastupujúci. Drobné písmenko upozorňujúce, kde a aká sa má doplniť iniciála. Ak nebol tlačiar a iluminátor jedna a tá istá osoba, v takomto prípade označoval tlačiar iluminátorovi miesto v knihe malým písmenkom, ktoré malo byť neskôr dotvorené ako iniciála.

	Rozeta – z latinského slova rosa – ruža. Dekoratívny motív štylizovaného kvetu ruže alebo kvetiny, ktorá má okvetné lístky v radiálnom alebo hviezdicovom usporiadaní okvetia. Uplatňovala sa aj ako doplnok rastlinných, či zložených motívov.

	Rozvilina – väčšinou pásový ornament zo špirálovite stočených úponkov, doplnených listami (najčastejšie akantovými), prípadne aj kvetmi.

	Rubrikácia – je označovanie a zvýrazňovanie (podčiarkovanie) písmen a textu červenou alebo modrou farbou – najčastejšie incipitov a začiatkov kapitol. Zvýraznené začiatočné písmeno či zvláštne znamienko v rukopisoch, inkunábulách a niektorých starých tlačiach, ktoré malo výraznejšie odlíšiť jednotlivé časti kapitol a odstavcov textu. Slovo pochádza z latinského „ruber“, čo znamená červená.

	Signatúra – bodky, geometrické značky, písmená, arabské číslice označujúce poradie, ako majú byť poskladané jednotlivé listy papierového hárku do zložky; podľa umiestnenia mohla byť signatúra stránková alebo listová. Neskôr sa z nej vyvinula paginácia.

	Signet – značka tlačiara alebo vydavateľa na titulnej alebo poslednej strane tlačenej knihy.

	Slepotlač – druh razenej tlače bez použitia farby za účelom stabilizácie listu papiera, pokiaľ na jednej strane bol text potlačený a časť druhej mala ostať prázdna.

	Supralibros – značka majiteľa knihy vyrazená na vonkajšej časti (najčastejšie koženej) knižnej väzby. Môže obsahovať podobizeň majiteľa knihy alebo jeho heraldický znak s textom, najčastejšie však iniciálky mena a rok zaobstarania knihy, či jej zviazania.

	Veduta – druh ilustrácie, ktorá zobrazuje krajinu alebo mesto z čelnej perspektívy, vtáčej perspektívy alebo z vyvýšeného pohľadu; niekedy býva používaný aj pojem panoráma. 

	Vrecková kniha – malá prenosná kniha, ktorá sa dala zavesiť na opasok alebo remeň. Prenosné knihy sa najčastejšie používali na výrobu kníh hodiniek či modlitebných kníh pripravovaných pre zbožné účely (najmä pre bohaté ženy) a často mali vysoko kvalitnú väzbu. Boli obzvlášť populárne počas 15. a 16 storočia.

	Zoomorfná iniciála – iniciála s obrázkami rýb, vtákov, psov a iných zvierat vo farbách červenej, žltej a zelenej.

	Živé záhlavie – krátky titulkový text v hornej časti strany nad hlavným blokom textu, ktorý sa mení v závislosti od obsahu – napr. zmena kapitoly, číslovanie stránok, mená autorov, názvy článkov a pod.

	

	4.3 Úlohy



	
		Ktoré prvky dizajnu môžeme vidieť na inkunábule90?



	
	a) incipit, živé záhlavie, rubrikácia, ornamentálna iniciála

	b) incipit, mŕtve záhlavie, rubrikácia, ornamentálna iniciála

	c) explicit, živé záhlavie, rubrikácia, ornamentálna iniciála

		Ku ktorému pojmu patrí definícia?



	
	a) Značka papierne na vyrobenom papieri. 
      



	
	b) Značka tlačiara alebo vydavateľa.
      

	c) Veľkosť knihy vyplývajúca z počtu listov, ktoré vzniknú zložením papierového hárku. 
      

	d) Vydavateľské údaje na titulnom liste knihy. 
      

	e) Tlač, ktorá má limitovanú aktuálnosť využitia. 
      

	f) Značka majiteľa knihy vyrazená na vonkajšej časti knižnej väzby.
      

	g) Verná reprodukcia tlačenej knihy.
      

	h) Spojenie viacerých susedných písmen do jedného. 
      

	i) Grafická technika, kde sa kresba ryje oceľovými rydlami do hladkého povrchu medenej dosky. 
      

	j) Titulkový text v hornej časti strany nad textom, ktorý sa nemení. 
      

	k) Titulkový text v hornej časti strany nad hlavným blokom textu, ktorý sa mení. 
      



	
		Identifikujte prvky dizajnu inkunábulí:

	a)      

	[image: A picture containing text, indoor

	b)      

	[image: A picture containing text, fabric

	c)      

	[image: A red heart with a white background

Description automatically generated with low confidence]

	d)      

	[image: A picture containing text, case, accessory, binding

Description automatically generated]

	e)      

	[image: A picture containing text, newspaper

Description automatically generated]

	f)      

	g)      

	h)      

	i)      

	j)      

	[image: A picture containing text, clock

	k)      

	l)      

	m)      

	[image: A picture containing text

	n)      

	[image: Výsledok vyhľadávania obrázkov pre dopyt wiegendrucke]

	o)      

	[image: clip_image002]

	p)      

	[image: A screenshot of a video game

Description automatically generated with medium confidence]

	q)      

	
		Doplňte chýbajúce:



	
	a) Kniha vytlačená do roku 1500 je       .

	b) Kniha vytlačená v rokoch 1501-1520(30) je      .

	c) Kniha vytlačená v roku 1780 je       



	
		Vytvorte vlastný autorský signet a zdôvodnite jeho dizajn. Dbajte na princípy obsahu a formy signetu.



	Signety pozostávali vo všeobecnosti z:

	
		iniciál

		rodových erbov

		obrázkov odvodených z miesta tlače

		emblémov symbolizujúcich morálne presvedčenie

		ornamentov

		motívov personifikujúcich priezvisko (napr. Löwe – lev)



	Konkrétne obsahovali obrazy s konkrétnou symbolikou, napr.

	
		pochodní predstavujúcich svetlo, oheň a život,

		sviec s heslom „Praeluceamus“ (lat. Svieťme vpred).

		kotvy s delfínom (symbol bezpečia, nádeje)

		prsteňa alebo kruhu (nekonečnosť a ochrana)

		stromu (rod)

		plamy (víťazstvo)

		palice (zem)

		vtáctva (vzlet, výška)

		žaby (znovuzrodenie)

		had (životná sila)

		včely (pracovitosť, usilovnosť, zručnosť)91.



	

	5 Knižný obchod a inkunábuly



	Vzhľadom na to, že počet kníh po objavení kníhtlače narastal, konkurencia medzi vydavateľmi sa zvyšovala, pretože bolo finančne a časovo náročne vytlačený náklad rozpredať. Mnohé tituly kníh sa k širokým masám potenciálnych čitateľov dostávali bez potreby osobitnej snahy – išlo hlavne o inkunábuly pre každodenné použitie, ako napr. kalendáre, almanachy či modlitebné knižočky. V prípade exkluzívnejších a finančne náročnejších vydaní však museli vydavatelia kníh siahnuť aj po mimoriadnych nástrojoch, pokiaľ chceli knihy rozpredať.

	
	5.1 Kníhkupci v inkunábulovom období a formy knižného obchodu



	Profesia kníhkupca existovala de facto od vzniku „kníh“ bez ohľadu na ich formu, čiže už od obdobia staroveku. V tomto čase malo kníhkupecké povolanie svoje vlastné označenia, diferencované buď na základe geografickej príslušnosti alebo popisu práce. Tak sa napr. v starovekom Grécku stretávame s kníhkupcami označenými ako bibliopola, v Ríme ako librarius, mercator librarius (bibliator), skriptor a neskôr v stredoveku aj ako stacionarius. Po vynájdení kníhtlače sa etablovali ďalšie kníhkupecké profesie, ktoré vznikali ako samostatné povolania alebo ako profesie kumulované. Okrem toho sa líšili predovšetkým tým,

	
		s akým druhom tovaru a kníh kníhkupci obchodovali,

		do akej miery bola ich činnosť profesionalizovaná,

		ako a či spolupracovali aj s inými profesiami,

		aký bol spôsob distribúcie kníh,

		aká bola ich finančná politika.



	Prví kníhkupci boli kníhtlačiari – v tejto profesii sa celkom logicky spájala aj kníhkupecká a dokonca aj vydavateľská činnosť. Na začiatku kníhtlačiari rozpredávali vytlačené knihy sami vo svojej vlastnej tlačiarni alebo sklade, postupom času však prestali zvládať vykonávanie viacerých činností naraz a okrem iného – bolo potrebné knihy distribuovať aj na vzdialenejšie miesta, nielen v okolí tlačiarne. Preto si na túto úlohu najímali pomocníkov – putovných kníhkupcov (tzv. buchführerov), ktorí rozpredávali ich tovar po celej krajine a propagovali ho prostredníctvom inzerátov – tzv. knižných oznámení. V niektorých prípadoch predávali putovní kníhkupci len tovar z jednej tlačiarne, inokedy mali v ponuke aj knihy viacerých kníhtlačiarov. Vzťah založený medzi buchführermi a tlačiarmi fungoval na princípe zmluvnej alebo voľnej spolupráce. Pri zmluvnej získaval buchführer knihy na remisiu, to znamená, že nepredané tituly mohol vrátiť a z predaných získaval províziu. V prípade voľnej spolupráce fungoval putovný kníhkupec ako samostatná jednotka, knihy nakupoval napevno a na rabat. Práve zmluvní buchführeri zastupovali kníhtlačiara aj na veľtrhoch, kde dohadovali aj kontrakty s autormi na budúcu spoluprácu.

	V snahe zacieliť distribúciu aj na zahraničné trhy pristúpili mnohí prvotlačiari aj k zakladaniu filiálok v zahraničí, v ktorých celú distribúciu zabezpečovali tzv. komisionári. Komisionári viedli obchodík vo významných európskych obchodných centrách (Paríži, Lyone, Krakove, Budíne, Viedni a pod.) a okrem toho zastupovali, podobne ako buchführeri, kníhtlačiarov na medzinárodných veľtrhoch. Vybavovali tu účty a objednávky.

	Kníhtlačiari zásobovali svoje filiálky prostredníctvom celej siete ďalších spolupracovníkov, kam patrili povozníci (zabezpečovali prepravu kníh na koňoch, vozoch alebo loďami), poslovia (vybavovali korešpondenciu), agenti (mali na starosti finančné transakcie) a nezriedka aj iní tlačiari, ktorým zasielali v prípade zaneprázdnenosti rukopisy na tlač a predaj.

	Okrem putovných kníhkupcov pôsobili na knižnom trhu aj podomoví kníhkupci – tzv. hausiereri. Nepovažujeme ich za typických kníhkupcov, nakoľko, na rozdiel od buchührerov, okrem kníh predávali aj iný tovar a pohybovali sa zväčša len v lokálnej blízkosti. Neskôr sa objavil nový druh kníhkupca – tzv. sortimentár. Vyvinul sa z putovného kníhkupca až okolo roku 1480, postupne sa usadil na stálom mieste a založil si vlastný, stály obchodík s knihami, v ktorom ponúkal sortiment od viacerých vydavateľov.

	Popri uvedených sa do knižnej distribúcie zapájali aj nekníhkupecké povolania, ktorých predstavitelia sa stali len príležitostnými predajcami kníh, ako napr. učitelia, študenti, duchovní a kníhviazači, ktorí obchodovali so zviazanými knihami.

	Čo sa týka cien, v prípade putovného obchodu neboli pevne stanovené a buchführeri ich menili v závislosti od kúpyschopnosti obyvateľstva v konkrétnej lokalite. Často sa však označovali ako „lacný“ alebo „najlacnejší“ predajca. Pevné ceny boli stanovené až v stálych obchodíkoch s knihami, ktoré síce vznikali aj v 15. storočí, ale rozvinuli sa až neskôr. Miestom vyjednávania o cene sa stali veľtrhy, ktoré sa konali dvakrát ročne vo významných obchodných strediskách (Frankfurte, Bazileji, Paríži, Norimbergu, Lipsku a pod.). Sem prichádzali putovní kníhkupci, prinášali knižné oznámenia a knihy, ktoré v prípade nepredania uskladňovali až do ďalšieho veľtrhu v prenajatých skladoch. V predaji kníh im pomáhali aj tzv. hlasní vyvolávači, ktorí mali za úlohu pritiahnuť pozornosť na práve nimi ponúkané tituly.

	Keď sa cenová politika na veľtrhoch stala kvôli rôznym menám neprehľadnou a limitovanie predaja vzhľadom na dva termíny v roku neúnosným, obchod v hotovosti vystriedala nová forma finančnej politiky – tzv. výmenný obchod. Táto forma obchodovania zaznamenala svoj rozmach hlavne v 16. storočí – čiže mimo inkunábulového obdobia.

	
	5.2 Propagácia inkunábulí na knižnom trhu



	V snahe zvýšiť šance vydaných kníh na odbyt vnikli v relatívne veľmi krátkom čase po objavení kníhtlače prvé propagačné materiály – tzv. knižné oznámenia. Môžeme ich definovať ako propagačnú správu / reklamu, ktorá je upozornením na už publikovanú knihu (knihy) alebo na plánované publikovanie knihy / kníh s cieľom presvedčiť adresáta o kúpe oznamovanej knihy / kníh. Má výraznú presvedčovaciu a ovplyvňujúcu funkciu.

	Knižné oznámenie nebolo výdobytkom tlačenej knihy. Prvé knižné oznámenie vzniklo už v čase rukopisných kníh medzi rokmi 1447-1450. V tomto čase nemecký učiteľ, majiteľ jednej z najvýznamnejších a najproduktívnejších skriptorských dielní a kníhkupectva v Hagenau Diebold Lauber (1427-1471), použil ako prvý rukopisné knižné oznámenie, ktoré vložil do jedného zo svojich rukopisov. Podľa viacerých zdrojov mu uvedená reklama priniesla žiadaný úspech, ktorej dôkazom je skutočnosť, že jeho kódexy si našli odbyt aj vo Švajčiarsku a Francúzsku. Prvé Lauberove oznámenie obsahovalo typické znaky dobre orientovanej propagácie zameranej na informovanie a presviedčanie: v úvode Lauber vyzýval budúceho čitateľa na nákup a v ponuke pre čitateľa vymenoval široký záber ním ponúkaných kníh a zdôraznil ich kvalitu. Dôležitou súčasťou reklamy bol aj konkrétny zoznam ponúkaných kódexov a adresa kníhkupectva. Nasledoval zoznam ponúkaných titulov orientovaných najmä na náučnú a zábavnú literatúru, ako aj na medicínske a právnické spisy.

	Obr. 21 Knižné oznámenie Diebolda Laubera92

	Tlačené knižné oznámenia sa začali objavovať v 70. rokoch 15. storočia. „Vychádzali v plagátovej, jednostranne potlačenej forme, najmä v latinčine alebo nemčine (ojedinele v angličtine a holandčine). Zoznam kníh bol uvedený spravidla v jednom, zriedkavejšie v dvoch stĺpcoch. Informácie o vydavateľovi sa dozvedáme len na základe adresy, kde sa knihy dajú kúpiť, na základe rozboru písma, popr. ponúkaného knižného repertoáru. Z hľadiska výzdoby boli oznámenia tlačené čierno-červenou farbou, rubrikované červenou, zriedkavejšie modrou. Veľkosť plagátu kolísala od 39 × 30 cm, 24 × 17 cm, 25 × 14 cm až po malý lístok vo veľkosti 5 × 12 cm“93.

	Štruktúra knižných oznámení bola veľmi podobná a prispôsobená tomu, či išlo o reklamu na jeden titul – tzv. jednotlivé knižné oznámenie alebo na celý súbor kníh – tzv. súborné knižné oznámenie. Knižné oznámenie obsahovalo nasledovné údaje:

	
		oslovenie klientely a stručnú výzvu ku kúpe,

		knihu / zoznam kníh a presvedčovaciu taktiku,

		vzorkovník písma (niekedy),

		adresáta,

		predajné miesto,

		prosby (napr. o vyvesenie plagátu).



	Prvé tlačené knižné oznámenie inkunábulového obdobia zostavil štrasburský tlačiar Johann Mentelin v roku 1469 – išlo o latinské jednotlivé oznámenie, ktorým propagoval nový titul zo svojej tlačiarne: dielo Astesana de Asta Summa de casibus. V rovnakom roku vydal prvé súborné latinské vydavateľské oznámenie mohučský tlačiar Peter Schöffer.

	Na základe 47 zachovaných tlačených knižných oznámení94 môžeme konštatovať, že vychádzali v období od roku 1469 a do konca 15. storočia malo ich vydávanie klesajúcu tendenciu. Prvou príčinou bol rozvoj titulného listu, na ktorý sa postupne prenášali informácie z knižných oznámení, a ktorý bol cielene umiestňovaný ako prvá a zároveň propagačná strana inkunábuly. Druhým dôvodom bol vznik kníhkupeckých viacstranových ponukových katalógov, ktoré plne nahradili knižné oznámenia.

	Obr. 22 Schöfferovo knižné oznámenie, Mohuč, 1469/7095

	
	5.3 Regulácia knižnej distribúcie a výroby kníh



	Objavenie kníhtlače so sebou neprinieslo pre tlačiarov a kníhkupcov len pozitíva. Po získaní rukopisu, ktorý musel tlačiar v prípade žijúceho autora zaplatiť, bolo jeho ďalšou úlohou pripraviť text do tlače. To si vyžadovalo nemalé časové a finančné úsilie: od zabezpečenia vhodného písma, sadzby textu, až po zabezpečenie prípadných ilustrácií a rozpredania nákladu, ktoré bolo vždy neistým predpokladom. Hlavne v prípade nových diel nemohol typograf predvídať, aká bude odozva potenciálnych záujemcov na nový titul a či sa mu jeho vklad do tlačeného vydania oplatí. Toto „riziko povolania“ so sebou niesli hlavne tlačiari prvého vydania. V prípade, že bol o titul záujem, aktivizoval aj ambície ďalších tlačiarov, ktorí boli uvedených rizík zbavení tým, že nemuseli neuvážene hazardovať s vynaloženými prostriedkami na tlač, neboli nútení zakúpiť rukopis od autora a v neposlednom rade, samotnú sadzbu textu mohli jednoducho odkopírovať použitím identicky rozloženého sadzačského zrkadla. Príprava sadzačského zrkadla pritom trvala v prípade rozsiahlejších titulov aj roky, spomeňme napr. Gutenbergovu bibliu, ktorý ju tlačil v rozmedzí rokov 1452 – 1455.

	Dôsledkom týchto skutočností bola snaha tlačiarov prvých vydaní zabezpečiť si pred pirátmi ochranu na svoje tlačené knihy. Tlačiari prvých vydaní, považujúci sa za oprávnených typografov, preto začali využívať inštitút vydavateľských privilégií, ktoré im poskytovali ochranu – monopol na výhradnú tlač, ale často aj na distribúciu diela. V prípade, že išlo o privilégium na jedno dielo, hovoríme o tzv. jednotlivom privilégiu, ak dostal typograf monopol na viac diel rovnakého typu, napr. na učebnice, bolo privilégium súborné. Ak obdržal tlačiar privilégium na akúkoľvek produkciu, čo sa nestávalo často, nazývame toto privilégium všeobecné96. Privilégium chránilo tlačiarov pred pirátskou dotlačou ich diela inými vydavateľmi a často aj pred neoprávnenou distribúciou ich diel spravidla na nejaké časové obdobie.

	Prvé vydavateľské privilégium bolo udelené celkom rýchlo po objavení kníhtlače, už v roku 1469. Všeobecný monopol na tlač získal od benátskeho senátu pôvodom nemecký kníhtlačiar Johannes von Speyer (Johannes de Spira). Privilégium mu garantovalo výlučnú tlač a distribúciu jeho vydaní v oblasti benátskeho domínia na obdobie 5 rokov97 pod hrozbou konfiškácie a pokuty. Keďže však Johannes po roku od udelenia privilégia zomiera, privilégium naďalej platné nebolo, pretože nebolo dedičné (hoci sa oňho uchádzal Johannesov brat Wendelin).

	Ďalšími aktivistami v oblasti získavania privilégií boli autori. V zmysle ochrany svojich osobnostných práv sa snažili zabrániť iným, ako nimi vybraným tlačiarom, aby dotláčali ich diela, často s chybami, nepresne a s nevhodnou úpravou. Cieľom privilégia bola možnosť zvoliť si tlačiara na vydanie vlastného diela a dožadovať sa ochrany pred neoprávnenými zásahmi do diela. Takéto privilégiá nazývame autorské privilégiá. Tento druh privilégií získavali autori na vlastnú žiadosť, častejšie im však boli udeľované panovníkmi bez žiadosti, len na základe toho, že si bol panovník vedomý významu rukopisu, ktorý si zasluhoval osobitnú a kvalitnú úpravu zabezpečenú výberom vhodného typografa.

	Prvým majiteľom autorského privilégia sa stal v roku 1486 Marco Antonio Sabellico. Išlo o historika a vedca z Benátok, ktorému monopol takisto udelil benátsky senát. Privilégium bolo jednotlivé, keďže „kompetenciu na rozhodovanie dostáva Sabellicus len na svoje dielo „Decades rerum Venetarum" (dejiny, kronika Benátok) prostredníctvom tzv. „garancie na tlač“ – výber typografa bol v rukách Sabellica.“98 Autor dostal garanciu na autorizovanie diela, výber typografa a tiež ochranu proti ilegálnej dotlači.

	Obsah privilégií, či už vydavateľských alebo autorských, bol sústredený na viaceré oblasti. Vo všeobecnosti zahŕňal tieto položky:

	
		poskytovateľ privilégia

		nadobúdateľ

		predmet privilégia (názov privilegovaného diela / diel, stručný obsah)

		dôvody udelenia privilégia (význam diela / diel pre spoločnosť, straty tlačiara alebo autora pirátskou dotlačou)

		obsah privilégia (výsady + zákazy = zákaz pirátskej dotlače alebo distribúcie)

		chronologická platnosť a dedičnosť

		sankcie pre porušovateľov (konfiškácia tlačiarne, výtlačkov, pokuta a pod.)

		geografická platnosť

		dátum a miesto udelenia privilégia

		povinnosti (napr. odovzdanie časti exemplárov a pod.).

	Obr. 23 Privilégium pre Marca Johannesa von Speyera (1469)99

	Privilégiá neregulovali len výrobu, ale aj distribúciu tlačí – chránili tak privilegovaných pred konkurenciou dovozu a vývozu konkurenčných diel. Okrem toho bola distribúcia inkunábulí regulovaná aj inými spôsobmi – napr. pravidlami cechov, knižných veľtrhov, zavedenými kompetenciami jednotlivých druhov kníhkupcov alebo právom skladu. Napr. cechy ako združenie remeselníkov v stredoveku a novoveku hájili ich práva, dohliadali na ceny výrobkov, bránili konkurencii a zabezpečovali výchovu nových remeselníkov. Vznikali približne od 13. storočia a ich úlohou bolo okrem iného nepovoľovať vykonávanie remesla iným osobám ako členom cechu. Takýmto spôsobom bola regulovaná aj distribúcia kníh. V cechoch boli remeselníci združovaní na základe podobnosti remesla; nezriedka sa viaceré remeslá spájali do jedného cechu. Tak to bolo aj v prípade kníhviazačov a kníhkupcov, ktorých prvým cechom bol tzv. Šafranový cech (Zunft zu Safran) v Bazileji, v ktorom sa od roku 1480 koncentrovali kníhviazači a putovní kníhkupci, ktorí mohli ako jediní predávať zviazané knihy.

	
	5.4 Úlohy



	
		Ako sa nazýval kníhkupec v starovekom Ríme?



	
	a) stationarius

	b) bibliator

	c) librarius



	
		Ako sa nazýval kníhkupec v starovekom Grécku?



	
	a) bibliopola

	b) stacionarius

	c) librarius



	
		Čím sa odlišovali kníhkupecké povolania v inkunábulovom období? Vymenujte.

		Pre ktoré kníhkupecké povolanie v inkunábulovom období je typická táto charakteristika?



	
	a) knihy, knižné oznámenia, putovanie, zastupovanie kníhtlačiara na veľtrhoch, provízia,



	
	b) knihy rôznych vydavateľov, stály obchod s knihami, pevné ceny.



	
		Ktorý typ kníhkupca znázorňuje obrázok?

		Čo neobsahovali knižné oznámenia?



	
		adresáta

		výzvu ku kúpe

		cenu

		názov diela

		predajné miesto

		oslovenie klientely.



	
		Ktoré položky obsahuje nasledovné znenie žiadosti o privilégium100?



	Najjasnejší princ a najslávnejší pán: pretože je všeobecne známe, že Vaša Jasnosť, prostredníctvom vašich grantov a privilégií, pozýva a inšpiruje dômyselné mysle uvažovať o nových vynálezoch pre verejný prospech a ozdobu verejného života, medzi nimi, Ottaviano dei Petrucci z Fossombrone, obyvateľ tohto slávneho miesta, veľmi dômyselný človek, vynašiel, s veľkými nákladmi a s najväčšou starostlivosťou to, o čo sa mnohí, nielen v Taliansku, ale aj mimo Talianska, dlho márne pokúšali, a síce najpohodlnejšiu tlač figurálnej hudby: a v dôsledku toho ešte jednoduchšieho chorálu, čo je vec veľmi dôležitá pre kresťanské náboženstvo, úžasne vyzdobená a mimoriadne potrebná…

	Preto vyššie uvedený predkladateľ petície hľadá úľavu pri Vašich slávnych nohách a prosí Vás, aby ste prostredníctvom svojej zvyčajnej milosti a blahosklonnosti rozhodli priznať mu ako prvému vynálezcovi osobitnú milosť, že dvadsať rokov nebude nikto iný oprávnený tlačiť figurálnu hudbu v krajine podliehajúcej Vášmu panstvu, ani tabulatúry pre organ alebo lutnu, ani importovať tieto veci vytlačené vonku na akomkoľvek inom mieste, ani nespôsobiť ich dovoz alebo predaj na území alebo mieste pod Tvojim Vznešeným panstvom, pod utrpením konfiškácie tohto diela, vytlačeného inými alebo dovezeného zvonka, a to za pokuty desať dukátov za každú kópiu: z čoho [pokuty] polovica bude venovaná nemocnici sv. Antona a druhá polovica františkánom na Novej hore [Piety]. A toto žiada ako špeciálnu milosť….

	1498, 25. májový deň

	Vyššie uvedená petícia sa schvaľuje za podmienok v nej stanovených.

	Radní.

	Signatár Marinus Leono.

	Signatár Jeronimus Vendrameno.

	Signatár Laurentius Venerio.

	Signatár Dominicus Bollani.

	
		Ktorú položku reprezentuje údaj?



	Výber:

	
	a) poskytovateľ,



	
	b) nadobúdateľ,

	c) predmet privilégia,

	d) dôvody udelenia privilégia,

	e) chronologická platnosť,

	f) sankcie pre porušovateľov,

	g) dátum a miesto udelenia privilégia,

	h) povinnosti.



	 

	
		
				ÚDAJ

				POLOŽKA

		

		
				…a zaplatí pokutu 500 zlatých…

				 

		

		
				…najbližších 5 rokov nikto iný nesmie mať splnomocnenie, možnosť, právo alebo odvahu vykonávať zmienené remeslo kníhtlače…“

				 

		

		
				…tlačí bezúhonne, vytvoril grécke písmo, kt. vyzerá, ako keby bolo písané rukou, a mnoho ďalších nádherných vecí…“

				 

		

		
				Mária Terézia vlastnou rukou…

				 

		

		
				…bol daný v našom sídelnom meste Viedeň, 1. februára 1749, v deviatom roku našej vlády…

				 

		

		
				…náš cisársko-kráľovský poštový kontrolór v Bratislave, verný a ctený Joseph Hecht…

				 

		

		
				…je však povinný poslať pod hrozbou straty nášho kniežacieho privilégia niekoľko exemplárov našej Rakúskej dvorskej kancelárii…

				 

		

		
				…traktát pod titulom Úvod do všeobecného európskeho poštového práva…

				 

		

	

	
Záver

	Nie všetkým objavom sa dostalo zaslúženej úcty už v čase ich objavenia. Objavenie kníhtlače v 15. storočí však zarezonovalo u verejnosti do tej miery, že už v krátkom čase vznikli chvály a oslavy na tento vynález. „Veršovaná a prozaická panegyrika na kníhtlačiarske umenie tak predstavuje najstaršiu vrstvu literatúry o kníhtlači“101. Z tohto druhu literatúry je zrejmé, že doboví vzdelanci si na vynáleze kníhtlače cenili predovšetkým rýchlosť rozmnožovania kníh, ich zlacnenie a taktiež záchranu antickej slovesnej kultúry. Okrem samostatných chválospevov sú dokladom o pozitívnom vnímaní kníhtlače aj explicity, v ktorých prvotlačiari nezabúdali zdôrazniť, že ich kniha vznikla predovšetkým vďaka vynálezu kníhtlače, ktorý umožnil vyrobiť oveľa viac kópií vyznačujúcich sa súdržnosťou písma a súmernosťou. Možnosť rozšíriť čitateľské publikum aj o menej zámožné vrstvy obyvateľstva uznával aj humanistický historik 15. storočia Polydor Vergil v jeho diele De inventoribus rerum a neskôr napr. Viktor Hugo, ktorý v jeho diele Chrám Matky Božej v Paríži kníhtlač označil „za jednu z najväčších udalosti dejín a tiež za matku všetkých revolúcií“.

	Objaveniu skutočnej kníhtlače však predchádzalo niekoľko iných techník, ktoré označujeme za jej predchodcov. Išlo o pečiatkovú tlač, drevorezy, blokové knihy a šrotovú tlač, ktoré síce vykazovali niektoré charakteristiky kníhtlače, každá z nich však mala svoje limity (napr. nemožnosť použiť písmená, ktoré by boli pohyblivé alebo vyhotoviť identické exempláre). Až Johann Gutenberg prišiel na myšlienku skutočnej kníhtlače, ktorej filozofia umožňovala používať pohyblivé písmená, ľubovoľne ich skladať, nanovo ich použiť a vytvoriť viacero identických exemplárov knihy. Stalo sa tak v roku 1438, keď pôsobil v Štrasburgu ako zlatník a s pomocou spolupracovníkov mal v tomto roku vyhotovený kníhtlačiarsky lis a písmená. Tlačiť však začal až neskôr; s prvou tlačou, tzv. Sibyllenbuch, sa stretávame v rokoch 1452 – 1453. Najvýznamnejších vydaním Gutenbergovej kníhtlačiarne ale bezpochyby ostáva 42-riadková latinská biblia, ktorú vytlačil v spolupráci s Johannom Fustom, od ktorého si na tlač požičal nemalé finančné prostriedky.

	Kníhtlač sa postupne šírila do rôznych nemeckých miest, ale aj do iných európskych krajín a miest, predovšetkým do tých, kde bola zabezpečená istota odbytu vytlačených kníh (napr. bohaté, univerzitné, obchodné mestá) a kde existovali dobré podmienky pre technické vyhotovenie tlače (napr. papierne) alebo dostatok rukopisov (knižnice). Okrem Nemecka sa kníhtlač rozšírila do Francúzska, Španielska, Holandska, Veľkej Británie, Čiech, Poľska, Maďarska, atď., čím koncom 15. storočia vzniklo v Európe okolo 252 miest, v ktorých existovalo viac ako 1 100 tlačiarní102; najviac ich bolo v Taliansku a Nemecku, menej vo Francúzsku. Na Slovensko sa prvá tlačiareň dostala relatívne rýchlo – v roku 1477; vyšli z nej však len tri inkunábuly a ich tlačiarom bol pravdepodobne budínsky tlačiar Andreas Hess.

	Z európskych oficín vyšlo približne 27 500 vydaní prvotlačí v 18 jazykoch – 70 % v latinčine, 11 % v nemčine, 8 % v taliančine a 6 % vo francúzštine. Ako typickí podnikatelia produkovali prvotlačiari také tlačené knihy, ktoré im zaručovali návratnosť vložených investícií – hlavne biblie, kázne, knihy byliniek, učebnice (donáty), právnické a medicínske diela, cestopisy, kalendáre, odpustky, diela antických autorov, nariadenia a pápežské buly, kroniky, teologickú literatúru, liturgie hodín (knihy hodiniek).

	Z formálneho hľadiska sa prvé tlačené knihy (inkunábuly) podobali na svojich rukopisných predchodcov. Obsahovali preto takmer všetky dizajnové prvky rukopisných kníh, hoci postupne sa od nich začali odlišovať, napr. titulnými stranami, kolofónmi, signetmi, impresami a pod. Mnoho prvotlačiarov malo ambíciu priniesť na trh niečo nové a zabezpečiť tak unikátnosť svojej tlačenej produkcie. Objavujú sa také novinky ako trojfarebná tlač, kolorované drevorezy, geometrické tvary, celostránkové veduty a pod.

Správne riešenia úloh

	Kapitola 1

	1 pečiatková tlač, drevorezy, blokové knihy, šrotová tlač

	2 Pretože tlač bola realizovaná bez použitia POHYBLIVÝCH písmen (drevorez), tlač bola realizovaná síce s použitím pohyblivých písmen (pečiatková a šrotová tlač), ale každé písmeno bolo vytlačené na písaciu látku JEDNOTLIVO a zhora, tzn. nebolo možné vyhotoviť identické exempláre.

	3a

	4 Najskôr Gutenberg písmená predkreslil a vyrobil kovové pečiatky vygravírovaním písmena na oceľovú tyč – vznikol tak zrkadlový obrazec písmena. Patricu kladivom vyrazil do oceľového dutého hranola – matrice (bolo možné vytvoriť ľubovoľné množstvo matríc). Do matrice sa vliala odlievacia hmota, čím vzniklo po vychladnu-tí zrkadlové písmeno (litera). Potom sa vysádzal použitím litier text, ktorý sa nafar-bil, navrch sa položil papier (pergamen) a vložil pod lis. Vytlačené hárky textu sa zložili a zviazali.

	5 Tzv. Posledný súd (Sibylline proroctvá) z rokov 1452-1453.

	6 Pretože nedodržal dohodu a ešte pred vytlačením biblie vydal aj iné dve tlače (Po-sledný súd a odpustky).

	7 42-riadkovú bibliu

	8 pozri odpoveď 4

	9 a) drevorez, b) pečiatková tlač, c) bloková kniha, d) šrotová tlač

	Kapitola 2

	1a

	2c

	3b

	4c

	5b

	6 Kočovní tlačiari putovali z miesta na miesto (najčastejšie biskupstvá) podľa toho, kde dostali objednávku na tlač kníh – po zrealizovaní objednávky odchádzali na ďalšie miesta.

				Tlačiar

				Prvenstvo

		

		
				Aldus Manutius

				aldinky

		

		
				Wendelin Speyer

				kustódy

		

		
				Johann Fust + Peter Schöffer

				signet

		

		
				Aldus Manutius

				kurzíva

		

		
				Johann Fust + Peter Schöffer

				úplný kolofón

		

		
				Aldus Manutius

				bodkočiarka

		

		
				Wendelin Speyer

				otáznik

		

		
				Albrecht Pfister

				drevorezy

		

		
				Johann Fust + Peter Schöffer

				trojfarebná tlač

		

		
				Aldus Manutius

				grécke písmo

		

		
				Anton Koberger

				veľkovýrobňa

		

		
				Johann Mentelin

				biblia v nemčine

		

	

	 

	8 Objavenie kurzívy Aldom Manutiom pre pohodlnejšie čítanie „pre unavené oči“.

				Výpoveď

				Správna 

				Nesprávna

		

		
				Signet používali nielen tlačiari, ale aj vydavatelia a kníhkupci.

				X

				 

		

		
				V rukopisnej knihe tiež existovali signety.

				 

				X

		

		
				Signety napodobňovali notárske pečate ako znak pravosti.

				X

				 

		

		
				Súčasťou signetov neboli inciály tlačiara.

				 

				X

		

		
				Signet mal zabezpečiť ochranu pred pirátskou dotlačou.

				X

				 

		

		
				Niektorí  tlačiari používali vždy iba jeden signet.  

				 

				X

		

		
				Signetmi sa neoznačovali len knihy, ale aj sudy, v ktorých sa transportovali na knižné trhy. 

				X

				 

		

		
				Signety boli umiestnené vždy na titulnej strane.

				 

				X

		

		
				Signety často obsahovali personifikáciu alebo metaforu vzťahujúcu sa na priezvisko tlačiara. 

				X

				 

		

		
				Mnohé signety reprezentovali silu a ušľachtilosť.

				X

				 

		

		
				Signet udeľoval vždy panovník.

				 

				X

		

		
				V signetoch sa mohol nachádzať aj erb mesta.

				X

				 

		

	

	10. Červené body označujú kníhtlačiarne, modré univerzity a žlté papierne. Je evidentné, že zakladanie kníhtlačiarne súviselo s blízkosťou univerzít (odberateľ) a papierní (prístup k písacej látke).

	Kapitola 3

	1b

	2c

	3a

	4 Ján z Turca napísal Uhorskú kroniku, ktorá vyšla aj tlačou a prvýkrát v nej spomína pomenovanie Slovák vo forme „Zlowachko“.

	5 Príčinou bola nízka gramotnosť uhorského obyvateľstva, ale aj úspešný import jazykovo zrozumiteľných tlačených kníh zo zahraničia, ktorý dokázal uspokojivo pokryť vtedajšie čitateľské potreby

	Kapitola 4

	1a

	2 a) filigrán, b) signet, c) formát, d) impresum, e) efeméra, f) supralibros, g) faksimile, h) ligatúra, i) medirytina, j) mŕtve záhlavie, k) živé záhlavie

	3 a) vodoznak, b) živé záhlavie, c) drevorez, d) signet, e) supralibros, f) živé záhlavie, g) slepotlač, h) impresum, i) iniciála, iluminácia, marginália, j) vodoznak, k) ligatúry, l) rubrikácia, m) explicit, n) incipit, živé záhlavie, floratúra, o) iniciála, p) signet, q) živé záhlavie, iniciála, miniatúra

	4 a) inkunábula, b) postinkunábula, c) stará tlač.

	Kapitola 5

	1c

	2a

	3 Druhom tovaru, profesionalizáciou ich činnosti, spoluprácou s inými profesiami, spôsobom distribúcie kníh, finančnou politikou.

	4 a) zmluvný buchführer, b) stacionarius.

	5 hausierer

	6 c

	7 poskytovateľ privilégia, nadobúdateľ, dôvody udelenia privilégia, predmet privilégia, obsah privilégia (výsady + zákazy), chronologická platnosť, sankcie pre porušovateľov, geografická platnosť, dátum a miesto udelenia privilégia

				ÚDAJ

				POLOŽKA

		

		
				…a zaplatí pokutu 500 zlatých…

				sankcie pre porušovateľov

		

		
				…najbližších 5 rokov nikto iný nesmie mať splnomocnenie, možnosť, právo alebo odvahu vykonávať zmienené remeslo kníhtlače…“

				chronologická platnosť

		

		
				…tlačí bezúhonne, vytvoril grécke písmo, kt. vyzerá, ako keby bolo písané rukou, a mnoho ďalších nádherných vecí…“

				dôvody udelenia privilégia

		

		
				Mária Terézia vlastnou rukou…

				poskytovateľ

		

		
				…bol daný v našom sídelnom meste Viedeň, 1. februára 1749, v deviatom roku našej vlády…

				dátum a miesto udelenia privilégia

		

		
				…náš cisársko-kráľovský poštový kontrolór v Bratislave, verný a ctený Joseph Hecht…

				nadobúdateľ

		

		
				…je však povinný poslať pod hrozbou straty nášho kniežacieho privilégia niekoľko exemplárov našej Rakúskej dvorskej kancelárii…

				povinnosti

		

		
				…traktát pod titulom Úvod do všeobecného európskeho poštového práva…

				predmet privilégia

